Nnwom 18 NA-TWI - Psaltaren 18 SVL | Biblica América Latina\nNnwom 18 NA-TWI - Psaltaren 18 SVL\nDawid nkonimdi dwom\n1Sɛnea medɔ wo fa no, Awurade! Wone me gyefo. 2 Awurade ne me gyefo; ɔno ne m’abankɛse. Me Nyankopɔn ne me guankɔbea; enti sɛ mewɔ ne nkyɛn a, bɔne renka me. Ɔbɔ me ho ban sɛ kyɛm. Ɔbɔ me ho ban de me sie dwoodwoo. 3 Mefrɛ Awurade, na ogye me fi m’atamfo nsam. Monkamfo Awurade!\n4 Owu guu me nkɔnsɔnkɔnsɔn. Ɔsɛe asorɔkye bɔ faa me so. 5 Owu guu me nkɔnsɔnkɔnsɔn maa damoa sum me afiri.\n6 Me haw mu, misu frɛɛ Awurade. Mefrɛɛ me Nyankopɔn pɛɛ mmoa. N’asɔrefi hɔ, ɔtee me nne. Otiee me sufrɛ boaa me. 7 Afei asase wosowee biribiri. Mmepɔw fapem wosowee efisɛ, na Onyankopɔn bo afuw. 8 Wusiw fii ne hwene mu. Na ogyaframa ne gyabiriw a ɛredɛw fii n’anom. 9 Ɔpaee ɔsoro mu abien, na ɔnam mu baa fam a omununkum aduru ne nan ase sum. 10 Otuu ntɛm so wɔ abɔde bi ntaban so; ɔnam mframa ntaban so kɔe. 11 Ɔde sum kataa ne ho. Omununkum a ɛyɛ duru na nsu a ahyɛ ma twaa ne ho hyiae. 12 Asukɔtwea ne ogya dɛw fi aprannaa a edi n’anim no mu pae faa omununkum no mu.\n13 Awurade paee aprannaa fi soro, na wɔtee Ɔsorosoroni no nne. 14 Ɔtow ne bɛmma no de bɔɔ n’atamfo hwetee; ɔpaee aprannaa ma woguanee. 15 Ɛpo no so daa hɔ na asase fapem so nso daa hɔ, bere a wokaa w’atamfo anim, Awurade, na wopɔɔ wɔn so abufuw mu no.\n16 Awurade fi soro bae besoo me mu; ɔtwee me fii nsu a emu dɔ mu. 17 Ogyee me fi atamfo a wɔn ho yɛ hu ne wɔn a wɔtan me nsam efisɛ, na wɔyɛ den dodo ma me.\n18 Bere a mewɔ ɔhaw mu, wɔbaa me so, nanso Awurade bɔɔ me ho ban. 19 Ogyee me fii amane mu. Ogyee me efisɛ, n’ani sɔɔ me. 20 Awurade tuaa me ka efisɛ, meyɛ nea ɛteɛ. Ohyiraa me efisɛ, menyɛ bɔne. 21 Madi Awurade mmara so. Mentwee me ho mfii me Nyankopɔn ho. 22 Madi ne mmara nyinaa so. Menyɛɛ ne mmara ho asoɔden. 23 Onim sɛ mfomso nni me ho; onim sɛ menyɛ bɔne. 24 Ɛno nti, otua me ka efisɛ, meyɛ ade trenee; na onim nso sɛ menyɛ bɔne.\n25 O Awurade, wudi nokware kyerɛ wɔn a wodi wo nokware, na wuye ma wɔn a wɔyɛ pɛ. 26 Woyɛ kronn ma wɔn a wɔyɛ kronn, na wo bo fuw wɔn a wɔyɛ amumɔyɛ. 27 Wugye ahobrɛasefo nkwa na wobrɛ ahantanfo ase. 28 O Awurade, woma me hann; wopam me sum. 29 Woma me ahoɔden de kɔ m’atamfo so, na wosan ma me tumi de di wɔn so.\n30 Onyankopɔn, wo nneyɛe yɛ pɛ! Wo nsɛm nni huammɔ. Ɔte sɛ kyɛm ma wɔn a wɔpɛ ne hɔ guankɔbea. 31 Awurade no nko ne Onyankopɔn, na Onyankopɔn nko ne yɛn gyefo.\n32 Ɔno ne Onyankopɔn a ɔhyɛ me den na ɔma me kwan yɛ dwoodwoo. 33 Ɔkyerɛ me nan kwan sɛ ɔforote. Ɔma me tena dwoodwoo wɔ mmepɔw mu. 34 Ɔkyerɛ me akodi sɛnea metumi de agyan a ɛyɛ den ako.\n35 O Awurade, wobɔ me ho ban, gye me nkwa. Wo hwɛ ama mayɛ kɛse. Wo tumi agye me nkwa. 36 Woabɔ me ho ban afi ɔkyere mu na menhwee ase. 37 Metaa m’atamfo kyere wɔn. Menhome kosi sɛ mɛsɛe wɔn. 38 Mebɔ wɔn hwe fam na wontumi nsɔre. Wɔda hɔ nkogu mu wɔ m’anim. 39 Woma me ahoɔden de ko ɔko no ma midi m’atamfo so. 40 Woma m’atamfo guan fi me ho; mesɛe wɔn a wɔtan me. 41 Wosu pɛ mmoa nanso obi mmegye wɔn. Wɔfrɛ Awurade nanso ommua wɔn. 42 Meyam wɔn ma wɔyɛ sɛ mfutuma a mframa bɔ gu. Mitiatia wɔn so sɛ ɔkwan mu atɛkyɛ. 43 Wugyee me fii adɔnyɛfo nsam ma midii amanaman so; nnipa a minnim wɔn mpo abɛyɛ m’asomfo. 44 Amanfrafo kotow m’anim; wɔte me nne a, wotie m’asɛm. 45 Wɔn akokoduru sa na wofi wɔn abankɛse mu ba ahopopo so.\n46 Awurade te ase! Kamfo me gyefo! Pae mu ka Onyankopɔn a ogye me nkwa no kɛseyɛ. 47 Ɔma midi m’atamfo so nkonim; ɔbrɛ aman a wɔhyɛ m’ase no ase. 48 Ogye me fi m’atamfo nsam. O Awurade, ma minni m’atamfo so nkonim, na bɔ me ho ban fi basabasayɛfo nsam. 49 Ɛno nti, mekamfo wo wɔ aman so. Meto ayeyi dwom ma wo. 50 Onyankopɔn ma ne hene di nkonim akɛse; daa ɔda ne dɔ adi kyerɛ nea wayi no, Dawid ne n’asefo daa nyinaa.\nNA-TWI : Nnwom 18


2 Ahene 25 | Intanɛt So Bible| Wiase Foforɔ Nkyerɛaseɛ\n2 Ahene 25:1-30\n25 Ɛbae sɛ n’ahenni afe a ɛto so akron,+ ɔsram a ɛto so du, ɔsram no da a ɛto so du+ no, Babilon hene Nebukadnesar+ bae;+ ɔne n’asraafodɔm nyinaa baa Yerusalem so betwaa ho hyiae, na wosii akoban twaa ho nyinaa hyiae.+ 2 Wotwaa kurow no ho hyiae kosii Ɔhene Sedekia afe a ɛto so dubiako mu. 3 Ɔsram a ɛto so anan no da a ɛto so akron+ no, ɔkɔm+ no mu yɛɛ den wɔ kurow no mu; ná aduan bi nni hɔ+ mma ɔmanfo no. 4 Ɛnna wotuu kurow no mu hyɛn mu,+ na mmarima a wɔkɔ ɔsa no nyinaa guan anadwo kɔfaa afasu abien a ɛwɔ ɔhene turo+ ho no ntam pon no mu kɔe; saa bere no, na Kaldeafo+ no atwa kurow no ho nyinaa ahyia. Ɔhene no nso de n’ani kyerɛɛ+ Araba.+ 5 Na Kaldea asraafodɔm+ no de mmirika tiw ɔhene no, na wɔkɔtoo no+ wɔ Yeriko tataw+ no so; n’asraafodɔm a wɔwɔ ne nkyɛn nyinaa hwetee. 6 Ɛnna wɔkyeree ɔhene+ no de no kɔmaa Babilon hene wɔ Ribla+ sɛ wommu no atɛn. 7 Wokunkum Sedekia mmabarima wɔ n’anim,+ na Sedekia nso, ɔbobɔɔ n’ani.+ Afei ɔde kɔbere nkɔnsɔnkɔnsɔn+ guu no, na ɔde no kɔɔ Babilon.+ 8 Ɔsram a ɛto so anum no da a ɛto so ason a ɛyɛ Ɔhene Nebukadnesar, Babilon hene, no afe a ɛto so dunkron+ no, awɛmfo so panyin Nebusaradan,+ Babilon hene akoa, no baa Yerusalem.+ 9 Na ɔhyew Yehowa fie+ ne ahemfie+ no ne Yerusalem afie+ nyinaa; ɔde ogya hyew+ otitiriw biara fie. 10 Na Yerusalem afasu a atwa ho ahyia nyinaa, Kaldea asraafodɔm a wɔka awɛmfo so panyin no ho no nyinaa dwiriw gui.+ 11 Ɔmanfo nkae+ a wogyaw wɔn wɔ kurow no mu, ne wɔn a wɔdan kɔɔ Babilon hene afã, ne nnipa a wɔaka no, awɛmfo so panyin Nebusaradan de wɔn kɔɔ nkoasom mu.+ 12 Na awɛmfo so panyin no gyaw asase no so mmɔborɔfo+ no bi sɛ wɔnyɛ bobe nturo mu adwumayɛfo ne apaafo.+ 13 Na kɔbere adum+ a ɛwɔ Yehowa fie no ne nsutwe nnaka+ ne kɔbere po+ a ɛwɔ Yehowa fie hɔ no, Kaldeafo no bubuu no asinasin, na wɔde ɛho kɔbere no kɔɔ Babilon.+ 14 Na nea wɔde sesaw nsõ ne sofi ne adumgya ne nkuruwa ne kɔbere nneɛma+ a wɔde som no nyinaa, wɔsesaw kɔe. 15 Na ogya nkukuwa ne nyaawa a wɔde sika amapa+ ayɛ ne nea wɔde dwetɛ amapa+ ayɛ no, awɛmfo so panyin no sesaw kɔe. 16 Na adum abien no ne ɛpo biako no ne nsutwe nnaka a Solomon yeyɛe wɔ Yehowa fie hɔ no, nneɛma yi nyinaa ho kɔbere de, wɔantumi ankari.+ 17 Adum no biara tenten yɛ basafa dunwɔtwe,+ na wɔde kɔbere na ɛyɛɛ ɛso ntaaso+ no; ntaaso no tenten yɛ basafa abiɛsa; atena ne granate akutu+ a etwa ntaaso no ho hyia no, kɔbere na wɔde yɛɛ ne nyinaa; saa ara na edum a ɛto so abien no ho atena nso te. 18 Bio nso, awɛmfo so panyin no faa ɔsɔfo panyin Seraia+ ne ɔsɔfo Sefania+ a odi no so ne apon ano ahwɛfo+ baasa; 19 na kurow no mu nso, ɔfaa ahemfie panyin biako a ɔda asraafo ano, ne mmarima a wɔkɔ ɔhene anim no baanum a wɔwɔ kurow no mu, ne ɔsahene no kyerɛwfo a ɔboaboa dɔm ano wɔ asase no so, ne ɔmanfo no mu mmarima aduosia a wɔwɔ kurow no mu;+ 20 awɛmfo so panyin Nebusaradan+ de wɔn kɔmaa+ Babilon hene wɔ Ribla.+ 21 Na Babilon hene bobɔɔ+ wɔn kum wɔn wɔ Ribla, Hamat+ asase so. Saa na ɛyɛe na Yuda fii n’asase so kɔɔ nkoasom mu.+ 22 Na ɔmanfo+ a wɔkaa Yuda asase so a Babilon hene Nebukadnesar gyaw wɔn hɔ no, ɔde Safan+ ba Ahikam+ ba Gedalia+ dii wɔn so. 23 Bere a asahene+ no nyinaa ne wɔn mmarima tee sɛ Babilon hene apaw Gedalia no, ntɛm ara na wɔbaa Gedalia nkyɛn wɔ Mispa;+ Netania ba Ismael, ne Karea ba Yohanan, ne Netofani Tanhumet ba Seraia, ne Maakatni no ba Yaasania, ne wɔn mmarima na wɔbae. 24 Ɛnna Gedalia kaa ntam+ kyerɛɛ wɔne wɔn mmarima no, na ɔka kyerɛɛ wɔn sɛ: “Munnsuro sɛ mobɛsom Kaldeafo no. Montena asase no so na monsom Babilon hene, na ebesi mo yiye.”+ 25 Ɛbae sɛ ɔsram a ɛto so ason+ mu no, Elisama ba Netania ba Ismael+ a ofi adehye abusua mu no bae, ɔne mmarima du, na wɔbɔɔ Gedalia kum no,+ na wokunkum Yudafo ne Kaldeafo a wɔka ne ho wɔ Mispa no nso.+ 26 Ɛno akyi no, nnipa no nyinaa, efi akumaa so kosi ɔkɛse so, ne asahene no sɔree, na wɔkɔɔ Egypt,+ efisɛ Kaldeafo no nti wosuroe.+ 27 Bere a Yuda hene Yehoiakin+ kɔɔ nkoasom mu no, n’afe a ɛto so aduasa ason, ɔsram a ɛto so dumien no da a ɛto so aduonu ason, afe a Babilon hene Ewil-Merodak+ bɛyɛɛ ɔhene no, ɔmaa Yuda hene Yehoiakin so+ fii nneduafie; 28 na ɔkasaa ayamye so kyerɛɛ no, na ɔmaa n’ahengua so ma ɛsen ahene a wɔka ne ho wɔ Babilon no nhengua.+ 29 Na oyii n’afiase ntade,+ na odidii+ n’anim daa, ne nkwa nna nyinaa. 30 Nea wɔahyɛ sɛ wɔmfa mma no+ no, efi ɔhene nkyɛn na wɔde maa no daa, da biara ne ne de, ne nkwa nna nyinaa.\n2 Ahene 25


Esters Bog 6 BPH – Ɛster 6 AKCB\nƆhene Bɔ Mordekai Aba So\n1Saa anadwo no, ɔhene no antumi anna, nti ɔmaa ɔsomfo bi kɔfaa nʼahemman mu abakɔsɛm nkrataa bae sɛ wɔnkenkan nkyerɛ no. 2Ohuu sɛnea Mordekai kɔdaa pɔwbɔ bi adi, nea Bigtana ne Teres a na wɔyɛ piamfo baanu a na wɔwɛn ɔhene no apon ano no pamee wɔ nkrataa no mu. Wɔpam ɔhene no ti so sɛ wobekum no. 3Ɔhene no bisae se, “Dɛn akatua anaa nkae ade bɛn na wɔde ama Mordekai wɔ eyi ho?” Asomfo no buae se, “Wɔnyɛɛ hwee mmaa no ɛ.”\n4Ɔhene no bisae se, “Hena na ɔhyɛ akyi hɔ adiwo hɔ no?” Ɛbae sɛ, na afei na Haman abedu ahemfi adiwo a ɛwɔ akyi hɔ no a ɔrebɛka akyerɛ ɔhene no, na wasɛn Mordekai wɔ dua a wasi no so.\n5Nʼasomfo no buaa ɔhene no se, “Haman na ɔhyɛ hɔ.”\nƆhene no kae se, “Momfa no mmra mu.”\n6Enti Haman kɔɔ mu, maa ɔhene no bisae se, “Dɛn na menyɛ mfa nhyɛ ɔbarima a nokware, ɔsɔ mʼani no anuonyam?”\nHaman bisaa ne ho se, “Hena na ɔfata sɛ ɔhene hyɛ no anuonyam sen me?” 7Enti obuae se, “Sɛ ɔhene pɛ sɛ ɔhyɛ obi anuonyam a, 8ɛsɛ sɛ ɔde nʼankasa ahentade mu baako ne nʼankasa pɔnkɔ a adehye nsɛnkyerɛnne bɔ ne moma so no ba. 9Ka kyerɛ mmapɔmma no mu baako a odi mu yiye, na ɔmfa ahentade nhyɛ no, na onni nʼanim mfa no mmra aguabɔbea hɔ a ɔte ɔhene no ankasa pɔnkɔ so. Ɛsɛ sɛ mmapɔmma no gye no akurum se, ‘Saa na ɔhene yɛ wɔn a ɔpɛ sɛ ɔhyɛ wɔn anuonyam no!’ ”\n10Ɔhene no ka kyerɛɛ Haman se, “Eye koraa! Ka wo ho kɔfa ahentade no ne me pɔnkɔ no, na yɛ sɛnea wopɛ sɛ woyɛ no ma Yudani Mordekai a ɔte ahemfi pon ano no. Mma wo werɛ mmfi sɛ wobɛyɛ biribiara a woaka ho asɛm no.”\n11Enti Haman faa ahentade no de hyɛɛ Mordekai, de no tenaa Ɔhene no ankasa pɔnkɔ so, de no kɔɔ kurow no aguabɔbea hɔ a na ɔpae di nʼanim se, “Saa na ɔhene yɛ wɔn a ɔpɛ sɛ ɔhyɛ wɔn anuonyam no.”\n12Akyiri no, Mordekai san kɔɔ ahemfi hɔ pon no ano, na Haman de ɔyaw a ano yɛ den ne aniwu yɛɛ ntɛm kɔɔ fie. 13Bere a Haman bɔɔ ne yere Seres ne ne nnamfonom nyinaa amanneɛ no, wɔkae se, “Esiane sɛ Mordekai a oguu wʼanim ase yi yɛ Yudani nti, nhyehyɛe biara a wobɛyɛ atia no no renyɛ yiye. Sɛ wotoa so tia no a, ɛbɛkɔ no bɔne ama wo.” 14Bere a wogu so rekasa no, ɔhene piamfo no bae sɛ wɔrebɛfa Haman akɔ Ɛster aponto a wasiesie no ase.\nAKCB : Ɛster 6


Yesaia 6 | Intanɛt So Bible| Wiase Foforɔ Nkyerɛaseɛ\nYehowa ho anisoadehu; ɔwɔ n’asɔrefi (1-4)\n‘Kronkron, kronkron, kronkron ne Yehowa’ (3)\nWɔtew Yesaia ano ho (5-7)\nWɔsoma Yesaia (8-10)\n“Mini! Soma me!” (8)\n“O Yehowa, enkosi da bɛn?” (11-13)\n6 Afe a Ɔhene Usia wui+ no, mihuu Yehowa sɛ ɔte ahengua kokuroo a wɔama so bi so,+ na na n’ataade ano ayɛ asɔrefi hɔ ma. 2 Ná serafim gyinagyina ne nkyɛn; obiara wɔ ntaban asia. Obiara de abien kata n’anim na ɔde abien kata ne nan ho, na wɔn mu biara de abien nso tu. 3 Ɔbaako ka kyerɛ ɔbaako sɛ: “Kronkron, kronkron, kronkron ne asafo Yehowa.+ N’anuonyam ahyɛ asaase nyinaa so ma.” 4 Na nteɛm no gyigyei* maa apongua no wosowee, na wusiw hyɛɛ ofie hɔ ma.+ 5 Ɛnna mekae sɛ: “Minnue! Mawu awie,Efisɛ meyɛ onipa a m’ano ho ntew,Na mete nkurɔfo a wɔn ano ho ntew+ mu,Ɛnna mede m’ani ahu Ɔhene no, asafo Yehowa ankasa!” 6 Na serafim baako tu baa me nkyɛn, na na okura ogyasramma+ a ɔde ade a wɔde fa ogya akoyi afi afɔremuka no so+ wɔ ne nsam. 7 Ɔde kaa m’ano, na ɔkae sɛ: “Hwɛ! Ade yi aka w’ano, Wɔayi wo mfomso* afi hɔ,Na wɔapata ama wo bɔne.” 8 Afei metee Yehowa nne sɛ ɛrebisa sɛ: “Hena na mensoma no, na hena na ɔbɛkɔ ama yɛn?”+ Na migyee so sɛ: “Mini! Soma me!”+ 9 Na ɔkae sɛ, “Kɔ, na kɔka kyerɛ ɔman yi sɛ: ‘Mobɛte ate ate,Nanso morente ase;Mubehu ahu ahu,Nanso morennya nimdeɛ biara.’+ 10 Ma ɔman yi koma mpirim,+Ma wɔn aso nyɛ den,+Na ka wɔn ani fomfam so,Na wɔamfa wɔn ani anhu ade,Na wɔamfa wɔn aso ante asɛm,Na wɔn koma ante ase,Na wɔansakra annya ayaresa.”+ 11 Ɛnna mibisae sɛ: “O Yehowa, enkosi da bɛn?” Na obuae sɛ: “Enkosi sɛ nkurow yi bɛsɛe adan amamfo a obi nte mu,Na afi ada mpan a nnipa nni mu,Na asaase no asɛe na ayɛ amamfo;+ 12 Enkosi sɛ Yehowa beyi nnipa akɔ akyirikyiri,+Na asaase no adan amamfo koraa. 13 “Nanso ɛbɛka du mu nkyem baako wɔ hɔ, na wɔbɛsan ahyew ɛno nso, te sɛ odupɔn ne odum a wɔatwa ama aka ne dunsin; aseni* kronkron no bɛyɛ dunsin no.”\n^ Nt., “nea ɔfrɛe no nne.”\n^ Anaa “afodi.”


ዘፍጥረት 24 NASV – 1 Mose 24 ASCB | Biblica\nዘፍጥረት 24 NASV – 1 Mose 24 ASCB\n1Na Abraham anyini a ne mfeɛ kɔ ɛkan yie. Awurade hyiraa no akwan ahodoɔ nyinaa so. 2Ɛda koro bi, Abraham ka kyerɛɛ ne ɔsomfoɔ panin a ɔhwɛ nʼagyapadeɛ nyinaa so sɛ, “Fa wo nsa ka me srɛ ase. 3Mepɛ sɛ woka Awurade a ɔyɛ ɔsoro ne asase Onyankopɔn ntam sɛ, worenware Kanaanfoɔ a me ne wɔn te yi babaa biara mma me babarima Isak. 4Na mmom, wobɛkɔ me ɔman mu, mʼabusuafoɔ nkyɛn, akɔware ɔbaa abrɛ no.”\n5Ɔsomfoɔ no bisaa Abraham sɛ, “Me wura, na sɛ ɛba sɛ ɔbaa no ampene so sɛ ɔne me bɛba ɔman yi mu a, na mereyɛ no ɛdeɛn? Memfa wo babarima no nkɔ wo ɔman no mu anaa?”\n6Abraham kaa sɛ, “Hwɛ yie na woamfa me babarima no ankɔ hɔ da. 7Awurade, ɔsoro Onyankopɔn a ɔde me firi mʼagya fie ne mʼasase so baa ha, na ɔkaa ntam hyɛɛ me bɔ sɛ, ‘Mede saa asase yi bɛma wʼasefoɔ no.’ Ɔno ara na ɔbɛsoma ne ɔbɔfoɔ adi wʼanim akɔ sɛdeɛ ɛbɛyɛ a, wobɛnya ɔyere afiri hɔ ama me babarima no. 8Sɛ ɛba sɛ, ɔbaa no ampene sɛ ɔne wo bɛba a, wo ntam a wokaeɛ no nkyekyere wo. Ɛnsɛ sɛ wode me babarima no kɔ hɔ.” 9Enti, ɔsomfoɔ no de ne nsa kaa ne wura Abraham srɛ ase, kaa saa asɛm yi ho ntam.\n10Afei, ɔsomfoɔ no faa ne wura nyoma no mu edu kɔeɛ. Ɔrebɛkɔ no, ɔgyee ne wura Abraham nkyɛn nnepa ahodoɔ bebree kaa ho. Ɔde nʼani kyerɛɛ Mesopotamia, kɔduruu Nahor kuro mu. 11Ɔduruu Nahor kurotia no, ɔmaa nyoma no butubutuu abura bi a ɛwɔ hɔ ho. Na onwunu adwo a ɛyɛ ɛberɛ a mmaa bɛto nsuo wɔ abura no mu.\n12Na ɔsomfoɔ no bɔɔ mpaeɛ sɛ, “Ao, Awurade, me wura Abraham Onyankopɔn, hunu me wura Abraham mmɔbɔ, na boa me, na mʼakwantuo yi nsi yie. 13Hwɛ, megyina abura yi so, na kuro yi mu mmabaawa rebɛto nsuo. 14Ma ɛmmra mu sɛ, ababaawa biara a mɛka akyerɛ no sɛ, ‘Mesrɛ wo, soɛ na ma me wo sukuruwa no mu nsuo no bi nnom no,’ sɛ ɔka sɛ, ‘Nom bi, na mɛma wo yoma no nso bi anom’ a, ɔnyɛ ababaawa a woapa no ama wʼakoa Isak. Ɛnam yei so bɛma mahunu sɛ, woahunu me wura mmɔbɔ.”\n15Ɔgu so rebɔ mpaeɛ no na Rebeka baeɛ a ne sukuruwa si nʼabati so. Saa Rebeka no yɛ Betuel ba. Betuel no nso yɛ Abraham nuabarima Nahor ne ne yere Milka babarima. 16Na Rebeka no yɛ ɔbaabunu a ne ho yɛ fɛ yie. Na ɔbarima biara mfaa ne ho nkaa no da. Ɔsiane kɔɔ abura no so, kɔhyɛɛ ne sukuruwa no nsuo ma, sane baeɛ.\n17Ɔsomfoɔ no de ahoɔherɛ kɔhyiaa Rebeka, ka kyerɛɛ no sɛ, “Mesrɛ wo, hwie wo sukuruwa no mu nsuo no kakra ma mennom.”\n18Ntɛm ara, ɔsoɛɛ ne sukuruwa no kaa sɛ, “Me wura, gye bi nom.”\n19Rebeka maa ɔsomfoɔ no nsuo no bi nom wieeɛ no, ɔkaa sɛ, “Mɛsane akɔtwe nsuo no bi abrɛ wo nyoma no nyinaa nso anom.” 20Enti, Rebeka de ahoɔherɛ hwiee ne nsuo no guu anomeeɛ bi mu, sane kɔtwee nsuo a ɛbɛso nyoma no nyinaa nom de baeɛ. 21Ɔsomfoɔ no hwɛɛ Rebeka komm, karii no pɛɛ sɛ ɔhunu sɛ Awurade ama nʼakwantuo no asi no yie anaa.\n22Nyoma no nom nsuo no wieeɛ no, ɔsomfoɔ no yii sikakɔkɔɔ hwenemukawa a emu duru kari gram nsia ne sikakɔkɔɔ nkapo mmienu a ɛno nso mu duru yɛ gram ɔha dunan. 23Afei, ɔbisaa sɛ, “Hwan ba ne wo? Mesrɛ wo, yɛbɛnya daberɛ wɔ wo agya fie ama adeɛ akye anaa?”\n24Rebeka buaa no sɛ, “Betuel babaa ne me. Me nananom ne Milka ne Nahor.” 25Ɔka kaa ho sɛ, “Yɛwɔ ɛserɛ ne mmoa aduane bebree ne baabi a, mo nso, mobɛda.”\n26Afei, ɔsomfoɔ no buu nkotodwe, sɔree Awurade Onyankopɔn sɛ, 27“Nhyira nka Awurade, me wura Abraham Onyankopɔn, sɛ ɔnnyaee nokorɛdie ne ayamyɛ a ɔyɛ ma me wura no. Me deɛ, Awurade adi mʼanim wɔ mʼakwantuo yi mu, de me abɛduru me wura abusuafoɔ fie.”\n28Rebeka tuu mmirika kɔkaa nsɛm a asisie no nyinaa kyerɛɛ ne maame fiefoɔ. 29Na Rebeka wɔ nuabarima bi a ne din de Laban. Laban tee asɛm no, ɔde ahoɔherɛ kɔɔ ɔbarima no nkyɛn wɔ abura no so. 30Laban hunuu hwenemukawa no ne nkapo a ɛgu ne nuabaa no nsa no, na ɔtee asɛm a ɔbarima no ka kyerɛɛ Rebeka no, ɔkɔɔ ɔbarima no nkyɛn kɔhunuu sɛ ɔgyina nyoma no ho wɔ asubura no so. 31Laban ka kyerɛɛ ɔsomfoɔ no sɛ, “Bra, wo a Awurade ahyira wo.” Ɔbisaa ɔsomfoɔ no sɛ, “Adɛn enti na wogyina kurotia ha? Masiesie wo daberɛ ne baabi a nyoma no nso bɛda.”\n32Enti, ɔsomfoɔ no kɔɔ efie hɔ maa Laban yiyii nneɛma a ɛsoso nyoma no. Wɔmaa nyoma no ɛserɛ ne aduane, afei Laban maa ɔsomfoɔ no ne nnipa a wɔka ne ho no nsuo de hohoroo wɔn nan ho. 33Yei akyiri no, ɔtoo wɔn ɛpono. Nanso, ɔsomfoɔ no kaa sɛ, “Merempɛ sɛ mɛdidi, gye sɛ mabɔ mʼamanneɛ.”\nLaban kaa sɛ, “Bɔ wʼamanneɛ ɛ.”\n34Enti, ɔsomfoɔ no bɔɔ nʼamanneɛ sɛ, “Meyɛ Abraham ɔsomfoɔ. 35Awurade ahyira me wura bebree, ama wayɛ ɔdefoɔ. Wama no nnwan ne anantwie, dwetɛ ne sikakɔkɔɔ, nkoa ne mfenaa ne nyoma ne mfunumu. 36Bio, me wura yere Sara awo ɔbabarima ama no wɔ ne mmerewaberɛ mu; Awurade na ɔde deɛ ɔwɔ nyinaa ama no. 37Me wura maa mekaa ntam sɛ, ‘Worenware Kanaanfoɔ a me ne wɔn te yi babaa biara mma me babarima Isak. 38Na mmom, wobɛkɔ me ɔman mu, mʼabusuafoɔ nkyɛn, akɔware ɔbaa wɔ hɔ abrɛ me babarima Isak.’\n39“Na mebisaa me wura sɛ, ‘Na sɛ ɛba sɛ, ɔbaa no ampene so sɛ ɔne me bɛba ɔman yi mu a, na mereyɛ no ɛdeɛn?’\n40“Me wura Abraham buaa sɛ, ‘Awurade a manante nʼanim no bɛsoma ne ɔbɔfoɔ, adi wʼanim, sɛdeɛ ɛbɛyɛ a, wʼakwantuo no bɛsi yie, na woanya ɔyere ama me babarima afiri mʼabusua mu a ɛyɛ mʼagya fie no mu. 41Afei, sɛ ɛba sɛ, woba mʼabusua mu, na sɛ wɔamfa ɔbaa no amma wo a, wo ntam a wokaeɛ no renkyekyere wo.’\n42“Mebaa asubura no so ɛnnɛ no, mesrɛɛ sɛ, ‘Ao, Awurade, me wura Abraham Onyankopɔn, sɛ ɛyɛ wo pɛ a, ma akwantuo yi nsi me yie! 43Hwɛ, megyina abura yi so. Sɛ ababaawa bi bɛto nsuo wɔ ha, na meka kyerɛ no sɛ, “Mesrɛ wo, soɛ na ma me wo sukuruwa no mu nsuo no kakra nnom” no, 44na sɛ ɔka sɛ, “Nom bi, na mɛma wo nyoma no nso bi anom” a, ɔnyɛ ababaawa a Awurade apa no ama me wura Abraham babarima Isak no.’\n45“Ansa na mɛwie mʼakoma mu mpaeɛbɔ no, Rebeka puee a sukuruwa si ne batiri so. Rebeka kɔɔ abura no so, kɔtoo nsuo, na meka kyerɛɛ no sɛ, ‘Mesrɛ wo, ma me nsuo no bi nnom.’\n46“Ntɛm ara, ɔsoɛɛ ne sukuruwa no kaa sɛ, ‘Me wura, gye bi nom na mɛsane atwe nsuo no bi abrɛ wo nyoma no nyinaa nso anom.’ Enti, menom nsuo no bi, na ɔmaa nyoma no nyinaa nso bi nomeeɛ.\n47“Mebisaa no sɛ, ‘Hwan ba ne wo?’\n“Rebeka buaa sɛ, ‘Betuel ba ne me. Me nananom ne Milka ne Nahor.’\n“Ɛhɔ ara na mede hwenemukawa no hyɛɛ ne hwenemu, ɛnna mede nkapo no nso guu ne nsa. 48Afei, mebɔɔ me mu ase sɔree Awurade. Mekamfoo Awurade a ɔyɛ me wura, Abraham Onyankopɔn, a wadi mʼanim de me afa ɛkwan pa so, ama manya me wura nuabarima nana aware ama ne babarima no. 49Afei, sɛ wobɛyɛ me wura adɔeɛ adi no nokorɛ a, ka kyerɛ me. Sɛ ɛnte saa nso a, ka kyerɛ me, sɛdeɛ ɛbɛyɛ a, mɛhunu ɛkwan ko a mɛfa so.”\n50Laban ne Betuel buaa sɛ, “Saa asɛm yi firi Awurade enti, yɛnni ho asɛm biara. 51Rebeka ni. Momfa no nkɔ, na ɔnkɔware mo wura no babarima no, sɛdeɛ Awurade ahyɛ no.”\n52Ɛberɛ a Abraham ɔsomfoɔ no tee deɛ wɔkaeɛ no, ɔbuu nkotodwe wɔ Awurade anim. 53Afei, ɔsomfoɔ no yii sikakɔkɔɔ ne dwetɛ nnwinneɛ ne ntadeɛ maa Rebeka. Ɔsane de nneɛma a ɛsom bo yie yɛɛ Rebeka nuabarima ne ne maame ayɛ. 54Afei, ɔsomfoɔ no ne nnipa a wɔka ne ho no didi nomeeɛ, na wɔda maa adeɛ kyeeɛ.\nAdeɛ kyee anɔpa a wɔsɔreeɛ no, ɔsomfoɔ no kaa sɛ, “Monnya me ɛkwan, na mensane nkɔ me wura nkyɛn.”\n55Nanso, Rebeka nuabarima no ne ne maame buaa ɔsomfoɔ no sɛ, “Ma ababaawa no ntena yɛn nkyɛn bɛyɛ sɛ dadu bi, na ɛno akyiri, wode no akɔ.”\n56Akoa no buaa wɔn sɛ, “Awurade ahyira mʼakwantuo yi so ama me yi deɛ, mesrɛ mo, monnnye me nka ha. Monnya me ɛkwan, na mensane nkɔ me wura nkyɛn.”\n57Afei, wɔsii gyinaeɛ sɛ, “Momma yɛmfrɛ ababaawa no, na yɛmmisa nʼadwene.” 58Enti, wɔfrɛɛ Rebeka bisaa no sɛ, “Wopɛ sɛ wo ne saa ɔbarima yi kɔ anaa?”\nRebeka buaa sɛ, “Aane, mɛkɔ!”\n59Enti, wɔgyaa Rebeka ne ɔbaa a ɔgyegyee no ne nkwadaaberɛm ne Abraham ɔsomfoɔ no ne ne nkurɔfoɔ ɛkwan. 60Wɔhyiraa Rebeka sɛ,\n“Onuabaa, Awurade nka wo ho,\nAwurade mma wʼasefoɔ no\nnni wɔn atamfoɔ nyinaa so nkonim.”\n61Afei, Rebeka ne ne mmaawa siesiee wɔn ho, tenatenaa wɔn nyoma so ne Abraham ɔsomfoɔ no kɔeɛ. Yei ne ɛkwan a Abraham ɔsomfoɔ no faa so de Rebeka kɔeɛ.\n62Saa ɛberɛ no, na Isak a na anka ɔte Negeb no firi hɔ abɛtena Beer-Lahai-Roi. 63Ɛda koro anwummerɛ bi a Isak kɔtuu mpase srɛ so refa adwene no, ɔtoo nʼani hunuu sɛ nyoma sa so reba. 64Rebeka nso too nʼani, na ɔhunuu Isak. Rebeka si firii ne yoma no so, 65bisaa Abraham ɔsomfoɔ no sɛ, “Ɔbarima bɛn na ɔnam ɛserɛ yi so rebɛhyia yɛn yi?”\nƆsomfoɔ no buaa sɛ, “Ɔyɛ me wura babarima.” Enti, Rebeka yii ne nkatanimu de kataa nʼanim.\n66Abraham ɔsomfoɔ no bɔɔ Isak nsɛm a asisie no nyinaa ho amaneɛ. 67Isak de Rebeka kɔɔ ne maame Sara ntomadan mu. Na ɔwaree no, ma ɔbɛyɛɛ ne yere. Na ɔdɔ no yie. Yei maa Isak werɛ kyekyereeɛ wɔ ne maame Sara wuo akyiri.\nASCB : 1 Mose 24


Забур 27 CARS - Nnwom 27 AKCB\n1Awurade ne me hann ne me nkwagye;\nhena na minsuro no?\nna hena anim na me ho mpopo?\n2Sɛ nnipa bɔne bɔ toa me\npɛ sɛ wokum me,\nsɛ mʼatamfo tow hyɛ me so a,\nwobehintihintiw ahwehwe ase.\nme koma rentu;\nmpo sɛ wotu me so sa a,\nɛno mu koraa na minya awerehyɛmu.\n4Ade baako na mibisa Awurade;\nsɛ mɛtena Awurade fi\nme nkwanna nyinaa,\nna mahwehwɛ no wɔ nʼasɔrefi.\n5Hiada mu no,\nɔde me besie nʼatenae dwoodwoo;\nɔbɛkora me wɔ Ahyiae Ntamadan kronkron mu\nɔde me si ɔbotan so wɔ sorosoro.\n6Afei ɔbɛma me ti so\nwɔ atamfo a wɔatwa me ho ahyia no so;\nmede anigye bɛbɔ afɔre wɔ nʼAhyiae Ntamadan mu;\n7Awurade, sɛ misu frɛ wo a, tie me!\n8Me koma ka wɔ wo ho se, “Hwehwɛ nʼanim!”\nWʼanim, Awurade na mɛhwehwɛ.\n9Mfa wʼanim nhintaw me,\nmfa abufuw mpam wo somfo\nme boafo ne wo.\nMpo me, na nnyaw me,\n10Mʼagya ne me na begyaw me hɔ de,\nnanso Awurade begye me.\n11Kyerɛ me wʼakwan, Awurade;\nfa me fa ɔkwan tee so,\nme nhyɛsofo nti.\n12Nnyaa me mma sɛnea mʼatamfo pɛ,\nnnansekurumfo sɔre tia me\nna wopuw awurukasɛm.\n13Meda so wɔ saa anidaso yi sɛ:\nmehu Awurade ayamye\nAKCB : Nnwom 27


Woreteetee a, Fa Wo Ho To Yehowa Nyankopɔn So | Ɔwɛn-Aban Adesua\nKENKAN WƆ Acholi Afrikaans Aja Akha Albanian Altai American Sign Language Amharic Amis Arabic Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Croatian Cuban Sign Language Czech Damara Dangme Danish Digor Douala Drehu Dutch Edo Efik English Esan Estonian Ewe Fijian Filipino Sign Language Finnish Finnish Sign Language Fon French Ga Garifuna Georgian German Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Igbo Iloko Indian Sign Language Indonesian Isoko Italian Italian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mingrelian Mixe (North Central) Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zulu\nADESUA ASƐM 25\n“Me honhom abotow.”—1 SAM. 1:15.\nDWOM 30 M’agya, Me Nyankopɔn, ne M’adamfo\n1. Adɛn nti na ɛsɛ sɛ yetie kɔkɔbɔ a Yesu de mae no?\nYESU hyɛɛ nkɔm faa nna a edi akyiri no ho. Ɔkaa sɛ: “Monhwɛ mo ho so yiye na . . . asetena mu dadwen anhyɛ mo koma so da,” kyerɛ sɛ, sika a yebenya de ahwɛ yɛn ho ho dadwen anaa da biara da asetena mu haw anhyɛ yɛn so. (Luka 21:34) Ɛsɛ sɛ yetie saa kɔkɔbɔ no. Adɛn ntia? Ɛnnɛ, ɔhaw a ɛreteetee nnipa nyinaa no, yɛn nso yɛfa mu bi.\n2. Ɔhaw bɛn na ɛreteetee yɛn nuanom?\n2 Ɛtɔ da a, yehyia ɔhaw pii a ɛteetee yɛn wɔ bere koro mu. Momma yɛnhwɛ nhwɛso a edidi so yi. Yɛnhwɛ Ɔdansefo bi a ne din de John. * Yare bi a wɔfrɛ no multiple sclerosis bɔɔ no ma obubui. Ne yere a na ɔne no atena mfe 19 guan gyaw no maa ne ho dwiriw no, na ne werɛ howee. Afei, ne mmabea mmienu gyaee Yehowa som. Bob ne Linda yɛ awarefo. Wɔn nso hyiaa ɔhaw foforo bi a ɛnte sɛ John de no. Wɔn mmienu nyinaa adwuma fii wɔn nsa, na afei na wonni sika a wɔde betua wɔn dan ka, enti na ɛsɛ sɛ wotu. Ɔhaw yi nyinaa akyi no, dɔkota ka kyerɛɛ Linda sɛ wanya komayare bi a ebetumi akum no, na yare foforo bi nso bɔɔ no a na ɛmma ne nipadua ntumi nko ntia yare.\n3. Sɛnea Filipifo 4:6, 7 kyerɛ no, awerɛhyem bɛn na yebetumi anya?\n3 Sɛ yɛrefa ɔhaw mu a, yebetumi anya awerɛhyem sɛ, Yehowa a ɔyɛ yɛn Bɔfo ne yɛn Agya a ɔdɔ yɛn no nim sɛnea yɛte nka. Yehowa pɛ sɛ ɔboa yɛn ma yegyina nsɛnnennen a yɛrefa mu no ano. (Kenkan Filipifo 4:6, 7.) Bible ka ɔhaw a Onyankopɔn nkoa faa mu no pii ho asɛm. Ɛma yehu nso sɛ Yehowa boaa wɔn ma wotumi gyinaa ɔhaw a na ɛreteetee wɔn no ano. Momma yɛnhwɛ ɛho nhwɛso kakra.\nNÁ ELIA YƐ “ONIPA A ƆWƆ NKATE TE SƐ YƐN ARA”\n4. Ɔhaw bɛn na Elia faa mu, na dɛn na ohu faa Yehowa ho?\n4 Elia som Yehowa wɔ mmere a emu yɛ den mu, na ɔfaa ɔhaw pii mu. Ahemfo a wodii Israel so a wɔanni Yehowa nokware no, na Ɔhene Ahab ka ho. Ɔwaree Baal somfo tirimɔdenfo bi a ne din de Yesebel. Wɔn mmienu de Baalsom hyɛɛ asase no so mã, na wokum Yehowa adiyifo bebree. Elia tumi guanee. Bere a ɔkɔm kɛse bi sii no, ɔde ne ho too Yehowa so ma onyaa ne ti didii mu. (1 Ahe. 17:2-4, 14-16) Afei nso, bere a Elia ne Baal adiyifo ne Baal asomfo dii asi no, Elia de ne ho too Yehowa so. Ɔhyɛɛ Israelfo no nkuran sɛ wɔnsom Yehowa. (1 Ahe. 18:21-24, 36-38) Elia nyaa adanse pii a ɛkyerɛ sɛ na Yehowa reboa no wɔ saa mmere a emu yɛ den no mu.\nYehowa somaa ɔbɔfo bi sɛ ɔnkɔboa Elia ma ɔnsan nyɛ den (Hwɛ nkyekyɛm 5-6) *\n5-6. Sɛnea 1 Ahene 19:1-4 kyerɛ no, Elia tee nka sɛn, na dɛn na Yehowa yɛe de kyerɛe sɛ ɔdɔ no?\n5 Kenkan 1 Ahene 19:1-4. Nanso, bere a Ɔhemmaa Yesebel kaa sɛ obekum Elia no, ehu kaa Elia. Enti Elia guan kɔɔ Beer-Seba. Elia abam bui araa ma “ɔsrɛe sɛ ne kra nwu.” Dɛn na ɛma ɔtee nka saa? Ná Elia yɛ onipa a ɔtɔ sin; “onipa a ɔwɔ nkate te sɛ yɛn ara.” (Yak. 5:17) Ɛbɛyɛ sɛ adwinnwen ne ɔbrɛ na ɛma ɔtee nka saa. Ebia Elia nyaa adwene sɛ mmɔden a ɔbɔe sɛ ɔbɛma nkurɔfo asom Yehowa no ayɛ kwa, na biribiara nkɔ yiye wɔ Israel, na afei ɔno nko ara ne obi a waka a ɔda so ara resom Yehowa. (1 Ahe. 18:3, 4, 13; 19:10, 14) Ebia nea odiyifo nokwafo yi yɛe no bɛyɛ yɛn nwonwa. Nanso, Yehowa de, na ɔte no ase.\n6 Yehowa anka Elia anim sɛ ɔkaa nea ɛhaw no. Mmom, ɔboaa Elia ma ɔsan yɛɛ den. (1 Ahe. 19:5-7) Akyiri yi, Yehowa maa Elia huu ne tumi kɛse, na ɛno boaa Elia ma ɔteɛteɛɛ n’adwene. Afei Yehowa ka kyerɛɛ Elia sɛ ɔda so ara wɔ nnipa 7,000 wɔ Israel a wɔansom Baal. (1 Ahe. 19:11-18) Yehowa yɛɛ nneɛma pii maa Elia hui sɛ ɔdɔ no.\nSƐNEA YEHOWA BƐBOA YƐN\n7. Yɛhwɛ sɛnea Yehowa boaa Elia no a, awerɛhyem bɛn na ɛma yenya?\n7 Worefa ɔhaw bi a ɛreteetee wo mu anaa? Ɛyɛ awerɛkyekye pa ara sɛ yɛahu sɛ na Yehowa te Elia ase! Wei ma yenya awerɛhyem sɛ, saa ara nso na ɔte nsɛnnennen a yɛrefa mu no ase. Onim nea yebetumi ayɛ ne nea yentumi nyɛ, na nea ɛwɔ yɛn adwene ne yɛn koma mu mpo, onim. (Dw. 103:14; 139:3, 4) Sɛ yesuasua Elia na yɛde yɛn ho to Yehowa so a, Yehowa bɛboa yɛn ama yɛagyina ɔhaw a ɛreteetee yɛn no ano.—Dw. 55:22.\n8. Dɛn na Yehowa bɛyɛ de aboa wo ama woagyina ɔhaw a worefa mu ano?\n8 Sɛ worefa ɔhaw mu a, ebetumi ama woanya adwene sɛ ɛto rentwa da, na ebetumi ama w’abam abu. Sɛ ɛba saa a, kae sɛ Yehowa bɛboa wo ama woatumi agyina ano. Dɛn na ɔbɛyɛ de aboa wo? Ɔka kyerɛ wo sɛ ka wo haw ne nea worefa mu kyerɛ no, na obetie wo sufrɛ. (Dw. 5:3; 1 Pet. 5:7) Enti bɔ Yehowa mpae mpɛn pii na ka wo haw kyerɛ no. Ɛwom sɛ, ɛnnɛ ɔne wo renkasa tee sɛnea ɔne Elia kasae no de, nanso ɔnam n’Asɛm Bible, ne n’ahyehyɛde no so kasa kyerɛ wo. Sɛ wokenkan Bible a, emu nsɛm no betumi ama woanya awerɛkyekye ne anidaso. Bio nso, wo nuanom Kristofo betumi ahyɛ wo nkuran.—Rom. 15:4; Heb. 10:24, 25.\n9. Dɛn na yɛn adamfo bi a yɛwɔ ne mu ahotoso betumi ayɛ de aboa yɛn?\n9 Yehowa ka kyerɛɛ Elia sɛ ɔmfa n’adwuma no bi nhyɛ Elisa nsa. Saa a Yehowa yɛe no maa Elia nyaa adamfo pa a sɛ n’abam bu a na obetumi aboa no ama wagyina ano. Saa ara na yɛn nso sɛ yɛn abam bu na yɛka nea yɛrefa mu no kyerɛ yɛn adamfo bi a yɛwɔ ne mu ahotoso a, obetumi aboa yɛn ama yɛagyina ano. (2 Ahe. 2:2; Mmeb. 17:17) Sɛ ɛyɛ wo sɛ wunni obiara a wobɛka w’asɛm akyerɛ no a, bɔ Yehowa mpae na ɔmmoa wo mma wunnya Kristoni bi a ne ho akokwaw a obetumi ahyɛ wo nkuran.\n10. Sɛn na Elia asɛm no ma yenya anidaso sɛ yebetumi agyina ɔhaw ano, na sɛn na bɔhyɛ a ɛwɔ Yesaia 40:28, 29 no betumi aboa yɛn?\n10 Yehowa boaa Elia ma ogyinaa ne haw ano, na ɔde nokwaredi somee mfe pii. Elia asɛm no ma yenya anidaso. Ebia yɛbɛfa ɔhaw bi mu ama ateetee yɛn pa ara, na ebetumi abɔ yɛn yare na ama yɛabotow. Nanso, sɛ yɛde yɛn ho to Yehowa so a, ɔbɛma yɛn tumi a ɛbɛma yɛatumi akɔ so asom no.—Kenkan Yesaia 40:28, 29.\nHANAH, DAWID, NE “ASAF” DE WƆN HO TOO YEHOWA SO\n11-13. Onyankopɔn asomfo mmiɛnsa bi a wɔtenaa ase tete no faa ateetee mu. Ɛkaa wɔn sɛn?\n11 Nnipa foforo a Bible ka wɔn ho asɛm nso faa ateetee mu. Wɔn mu baako ne Hanah. Ná onni ba, na ne kora a na ɔwɔ mma no dii ne ho fɛw yayaayaw; wei hyɛɛ Hanah aniwu, na ɛma ɔteetee pa ara. (1 Sam. 1:2, 6) Ateetee pii a Hanah faa mu no ma odii awerɛhow pa ara ma osui, na na ne kɔn nnɔ aduan.—1 Sam. 1:7, 10.\n12 Ɔhene Dawid nso, ɛtɔ da a, na adwinnwen hyɛ no so. Wo de, yɛnhwɛ ɔhaw pii a ɔfaa mu. Mfomso pii a odii maa n’ahonim buu no fɔ pa ara. (Dw. 40:12) Ne dɔba Absalom sɔre tiaa no, na ɛmaa Absalom faa mu wui. (2 Sam. 15:13, 14; 18:33) Afei, Dawid nnamfo pa ara mu baako yii no mae. (2 Sam. 16:23–17:2; Dw. 55:12-14) Nnwom a Dawid kyerɛwee no, emu pii ma yehu sɛnea n’abam bui ne sɛnea na ɔwɔ Yehowa mu ahotoso kɛse.—Dw. 38:5-10; 94:17-19.\nDɛn na ɛboaa odwontofo no ma otumi san de anigye som Yehowa? (Hwɛ nkyekyɛm 13-15) *\n13 Akyiri yi, odwontofo bi ani beree abɔnefo asetena. Ɛbɛyɛ sɛ na odwontofo no fi Asaf a na ɔyɛ Lewini no abusua mu, na na ɔsom wɔ “Onyankopɔn kronkronbea kɛse no mu.” Saa odwontofo yi abam bui, na ɛmaa ne werɛ howee, na na n’ani nsɔ nea ɔwɔ. Ofii ase nyaa adwene sɛ, sɛ obi som Onyankopɔn a, onnya nhyira ahe biara.—Dw. 73:2-5, 7, 12-14, 16, 17, 21.\n14-15. Yehowa asomfo mmiɛnsa a wɔn ho nsɛm wɔ Bible mu no hwehwɛɛ mmoa fii Yehowa hɔ. Dɛn na yesua fi wɔn asɛm no mu?\n14 Yehowa asomfo anokwafo mmiɛnsa a yɛaka wɔn ho asɛm no nyinaa hwehwɛɛ mmoa fii Yehowa hɔ. Wɔbɔɔ Yehowa mpae kaa nea ɛhaw wɔn kyerɛɛ no. Nea enti a na wɔreteetee no, woyii wɔn yam kaa ho asɛm kyerɛɛ Yehowa. Wɔkɔɔ Yehowa asɔrefie daa kɔsom no.—1 Sam. 1:9, 10; Dw. 55:22; 73:17; 122:1.\n15 Yehowa yam hyehyee no maa wɔn na otiee wɔn mu biara. Hanah nyaa asomdwoe. (1 Sam. 1:18) Dawid kaa sɛ: “Ɔtreneeni amanehunu dɔɔso, nanso Yehowa gye no ne nyinaa mu.” (Dw. 34:19) Akyiri yi, odwontofo no tee nka sɛ Yehowa ‘kura ne nsa nifa,’ na ɔrema no afotu pa. Ɔtoo dwom sɛ: “Me de, Onyankopɔn a mɛbɛn no no ye ma me. Awurade Tumfoɔ Yehowa na mede no ayɛ me guankɔbea.” (Dw. 73:23, 24, 28) Dɛn na yesua fi wɔn asɛm no mu? Ɛtɔ da a, ɔhaw betumi ahyɛ yɛn so araa ma ateetee yɛn. Nanso, sɛ yedwinnwen sɛnea Yehowa aboa afoforo ho, na yɛde yɛn ho to no so bɔ no mpae, na yɛyɛ nea ɔka sɛ yɛnyɛ biara a, yebetumi agyina ɔhaw no ano.—Dw. 143:1, 4-8.\nFA WO HO TO YEHOWA SO NA WOATUMI AGYINA ƆHAW ANO\nMfiase no, na ɛyɛ onuawa bi sɛ ɔntew ne ho, nanso bere a ɔhwehwɛɛ akwan a ɔbɛfa so aboa nkurɔfo no, nneɛma sesae ma ɛkɔɔ yiye maa no (Hwɛ nkyekyɛm 16-17)\n16-17. (a) Adɛn nti na ɛnsɛ sɛ yɛtew yɛn ho? (b) Dɛn na yɛbɛyɛ na ama yɛasan ayɛ den?\n16 Yesua ade foforo fi saa nnipa mmiɛnsa no asɛm no mu. Ɛne sɛ, ɛnsɛ sɛ yɛtew yɛn ho fi Yehowa ne ne nkurɔfo ho. (Mmeb. 18:1) Nancy kunu gyaw ne hɔ, na ɛma ɔteetee pa ara. Nancy kaa sɛ: “Ɛtɔ da a, na mempɛ sɛ mihu obiara anim anaa mekasa obiara ho. Nanso, sɛ metew me ho a, na ɛma me werɛ how pa ara.” Bere a Nancy hwehwɛɛ akwan a ɔbɛfa so aboa nkurɔfo a wɔn nso refa ateetee mu no, nneɛma kɔɔ yiye maa no. Ɔkaa sɛ: “Sɛ afoforo reka wɔn haw a, na meyɛ aso tie wɔn. Mihui sɛ, sɛ minya tema kɛse ma wɔn a, na ɛmma minsu me ho mmɔbɔ pii.”\n17 Sɛ yɛkɔ asafo nhyiam a, yebetumi asan ayɛ den bio. Yɛwɔ asafo nhyiam ase a, yɛma Yehowa nya hokwan foforo ‘boa yɛn, na ɔkyekye yɛn werɛ.’ (Dw. 86:17) Yɛkɔ hɔ a, ɔnam ne honhom kronkron, n’Asɛm, ne ne nkurɔfo so hyɛ yɛn den. Asafo nhyiam ma yɛn mu biara nya hokwan ‘nya nkuranhyɛ fi ne yɔnko hɔ.’ (Rom. 1:11, 12) Onuawa bi a ne din de Sophia kaa sɛ: “Yehowa ne yɛn nuanom Kristofo na wɔboaa me ma mitumi gyinaa me haw ano. Asafo nhyiam ne ade a na ɛho hia me pa ara. Mahu sɛ, sɛ meyere me ho yɛ asɛnka adwuma no, na mebɔ me ho mmɔden wɔ asafo no mu a, ɛma mitumi gyina ateetee ne adwinnwen ano yiye.”\n18. Sɛ yɛn abam bu a, dɛn na Yehowa betumi ayɛ ama yɛn?\n18 Sɛ yɛn abam bu a, momma yɛnkae sɛ Yehowa ahyɛ yɛn bɔ sɛ obeyi ɔhaw afi hɔ korakora daakye, na wahyɛ yɛn bɔ nso sɛ ɔbɛboa yɛn ama yɛagyina ɔhaw ano nnɛ. Sɛ yɛn abam bu na yɛte nka sɛ yɛn anidaso asa a, Yehowa ma yenya “ɔpɛ” ne ahoɔden a yɛde begyina ano.—Filip. 2:13.\n19. Awerɛhyem bɛn na Romafo 8:37-39 ma yenya?\n19 Kenkan Romafo 8:37-39. Ɔsomafo Paulo maa yɛn awerɛhyem sɛ biribiara ntumi ntew yɛn mfi Onyankopɔn dɔ ho. Yɛbɛyɛ dɛn aboa yɛn nuanom a wɔrebɔ mmɔden sɛ wobegyina ateetee ano? Adesua a edi hɔ no, yɛbɛhwɛ sɛnea yebetumi asuasua Yehowa, na yɛanya ayamhyehye ama yɛn nuanom bere a wɔrefa ateetee mu na yɛaboa wɔn.\nYɛhwɛ sɛnea Yehowa boaa Elia ma otumi faa ateetee mu no a, dɛn na yebetumi asua afi mu?\nNnipa mmiɛnsa a wɔn ho asɛm wɔ Bible mu a yɛasusuw wɔn ho no tumi faa nneɛma a na ɛreteetee wɔn no mu. Dɛn na yebetumi asua afi wɔn asɛm no mu?\nDɛn na yɛbɛyɛ na ama yɛatumi afa nneɛma a ɛteetee yɛn mu?\nDWOM 44 Mmɔborɔni Mpaebɔ\n^ nky. 5 Sɛ yedwinnwen pii anaa dadwen hyɛ yɛn so kyɛ a, ebetumi ahaw yɛn nipadua na ama yɛn abam abu. Dɛn na Yehowa betumi ayɛ de aboa yɛn? Yɛbɛhwɛ sɛnea Yehowa boaa Elia ma otumi gyinaa ɔhaw ano. Nnipa foforo bi nso ho nsɛm wɔ Bible mu a ɛbɛma yɛahu sɛnea yɛbɛkɔ Yehowa nkyɛn akɔhwehwɛ mmoa bere a yɛreteetee.\n^ nky. 2 Wɔasesa din ahorow a ɛwɔ asɛm yi mu no.\n^ nky. 53 MFONI HO NKYERƐKYERƐMU: Bere a na Elia ada no, Yehowa bɔfo nyanee no bɔkɔɔ, na ɔmaa no paanoo ne nsu.\n^ nky. 55 MFONI HO NKYERƐKYERƐMU: Odwontofo bi a ɛbɛyɛ sɛ na ofi Asaf abusua mu ani gye nnwom kyerɛw ho, na ɔne ne mfɛfo Lewifo reto nnwom.


Wɔn a Wotu Bata—Nea Wɔhwɛ Kwan ne Nea Esi Ankasa\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nWotu Kɔpɛ Asetena Pa\nNÁ George nhu nea ɔnyɛ ne ho. Ná onnya aduan a ɛbɛso n’abusua. Bere koro ara mu no, na afipamfo yare yare, na na ɛte sɛ nea ɔkɔm rekum ebinom. Nanso, na onim sɛ nneɛma kɔ yiye wɔ ɔman bi a ɛbɛn wɔn mu. Osusuw ho sɛ, ‘Metu bata akɔpɛ adwuma, na mabɛfa m’abusua akɔka me ho.’\nPatricia nso susuw asetena pa a obetumi anya wɔ amannɔne ho. Ná onni adwuma, na na onni nea ɛbɛboa no ma n’asetena atu mpɔn. Ɔne ne mpena sii gyinae sɛ wobetu afi Nigeria akɔ Algeria, na wɔafi hɔ akɔ Spain. Nanso na wonnim sɛnea akwantu no betumi ayɛ den wɔ Sahara Anhweatam no so. Ɔkae sɛ, “Ná manyinsɛn, na na masi me bo sɛ mɛma me ba no anya asetena pa.”\nNá Rachel pɛ sɛ otu kɔ Europa kofi abrabɔ ase bio. Ná n’adwuma asɛe wɔ Philippines, na na n’abusuafo aka akyerɛ no sɛ, adwuma nyɛ nã wɔ amannɔne. Enti ɔbɔɔ bosea a ɔde bɛfa wimhyɛn, na ɔne ne kunu ne ne babea dii nkra, na ɔhyɛɛ wɔn bɔ sɛ, “Ɔrenkyɛ, ɔbɛsan aba.”\nAkontaabu kyerɛ sɛ, nnipa bɛboro ɔpepem 200 na nnansa yi, woatu bata te sɛ George, Patricia ne Rachel. Ɛwom sɛ nnipa binom aguan kɔ aman afoforo so esiane ɔko, asiane, anaa ɔtaa nti de, nanso sikasɛm mu ahokyere nti na wɔn mu dodow no ara ayɛ saa. Ɔhaw bɛn na nnipa a wodi atutena yi ahyia wɔ aman a wɔatu akɔ hɔ no so? So wɔn nyinaa nya asetena pa a na wɔrehwehwɛ no? Sɛ awofo tu bata sɛ wɔrekɔhwehwɛ asetena pa a, ɛka wɔn mma dɛn? Kenkan nsɛmmisa yi ho mmuae a edidi so no.\nOBI A ODII ATUTENA TETE NO\nJ. K. Galbraith a ɔyɛ sikasɛm ho nimdefo no kyerɛwee sɛ, “Atutenadi . . . yɛ ɔkwan a akyɛ sen biara a wɔfa so ko tia ohia.” Tete agya Yakob, a na ɔyɛ Israel man no agya no, na ɔyɛɛ saa. Esiane ɔkɔm a na aba wɔ Kanaan nti, Yakob ne n’abusua nyinaa a na wɔn dodow bɛyɛ nnipa 70 no, tu kɔɔ Egypt, na wɔkɔtenaa hɔ kyɛe paa. (Genesis 42:1-5; 45:9-11; 46:26, 27) Nokwarem no, Yakob wui wɔ hɔ, na n’asefo no tenaa Egypt bɛyɛ mfe 200 ansa na wɔresan aba Kanaan.\nNea Ɛbɛyɛ A Wubedu Hɔ Na Woanya Biribi Ayɛ\nAtutenadi ho asɛnnennen a edi kan ne akwantu no ankasa. George, a yedii kan kaa ne ho asɛm no twaa akwansin bebree a na aduan kakraa bi na ɛhyɛ ne ho. Ɔka sɛ, “Ná akwantu no yɛ hu.” Ɛnyɛ akwantufo no nyinaa mpo na wotumi du mmeae a wɔrekɔ no.\nNá Patricia botae ne sɛ obedu Spain. Ɔtenaa lɔre a wɔnkataa so mu de twaa Sahara Anhweatam no. “Ɔkwan a yetwa fii Nigeria de kɔɔ Algeria no gyee yɛn nnawɔtwe, na na nnipa 25 abɔ apee so wɔ lɔre no mu. Yɛnam kwan so rekɔ no, yehuu nnipa a wɔawuwu pii, ne wɔn a wɔrewɔ ntwɛtwɛdɛ wɔ anhweatam no so a nea aka wɔn ara ne sɛ wobewuwu. Ɛda adi sɛ, afirikafo a wɔn tirim yɛ den na wogyaw akwantufo yi wɔ kwan so.”\nNea ɛnte sɛ George ne Patricia no, Rachel de, ɔfaa wimhyɛn kɔɔ Europa, a na ɔrekɔyɛ ofie adwuma. Nanso wansusuw sɛnea n’ani begyina ne babea a wadi mfe abien no ho da. Ɔka sɛ, “Bere biara a mehu sɛ ɛna bi regyigye ne ba no, me werɛ how paa.”\nGeorge brɛe paa ansa na ɔrehu abrabɔ so wɔ ɔman a otu kɔɔ mu no mu. Asram pii twaam ansa na ɔretumi de sika amena fie. Ɔka n’asɛm sɛ, “Esiane sɛ na mayɛ ankonam na m’abam abu nti, na metaa tew nusu anadwo.”\nBere a Patricia dii asram pii wɔ Algeria no, afei okoduu Morocco hye so. Ɔka sɛ, “Ɛhɔ na mewoo me babea no. Ná ɛsɛ sɛ mede me ho sie wɔn a wɔkyere mmea akwantufo na wɔhyɛ wɔn ma wokosi tuutuu no. Akyiri yi, minyaa sika a metumi de afa ahyɛmma atwa po so akwantu a ɛyɛ hu no akɔ Spain. Ná ahyɛmma no nni ahoɔden, na na wonsiesiee no sɛ ebetumi afa nnipa pii saa. Ná ɛsɛ sɛ yɛde yɛn mpaboa sesaw nsu a ɛba ahyɛmma no mu no gu! Bere a yeduu Spain mpoano no, na mayɛ mmerɛw araa ma, na mintumi nnantew.”\nNokwarem no, ɛnyɛ akwantu mu abɛbrɛsɛ nkutoo na ɛsɛ sɛ wɔn a wɔpɛ sɛ wotu kwan no susuw ho. Ɛsɛ sɛ wosusuw ɔhaw a wobetumi ahyia wɔ ɔman foforo no kasa ne wɔn amammerɛ ho, ne afei ɛka a wɔbɛbɔ ansa na wɔanya nkrataa a ɛbɛma wɔatumi atena hɔ akyɛ no nso ho. Ɛyɛ den ma wɔn a wontumi nnya nkrataa a edi mũ no sɛ wobenya adwuma pa, adan pa, nhomasua, anaa ayaresa a ɛfata. Afei ebetumi ayɛ den ama wɔn sɛ wobenya tumi krataa de aka kar anaasɛ wɔde sika bɛkɔ akɔto sikakorabea. Nea ɛsɛe asɛm no koraa ne sɛ, nkrataa a atukɔfo yi nni no ma nkurɔfo sisi wɔn, ebia wɔde wɔn yɛ adwuma a wontua wɔn ka yiye.\nAde foforo a ɛsɛ sɛ yesusuw ho ne sika ankasa. Nokwarem no, so yebetumi de yɛn ho ato sika so? Bible de afotu pa yi ma yɛn: “Hwɛ yiye na wammiri wo mogya ani ampɛ ahonyade. Wo sika betumi atu ayera prɛko pɛ, te sɛ nea afuw ntaban atu te sɛ ɔkɔre.” (Mmebusɛm 23:4, 5, Good News Translation) Ma ɛntena w’adwenem nso sɛ sika ntumi ntɔ nneɛma a yehia wɔ asetenam paa no—ɔdɔ, akomatɔyam, ne abusua mu biakoyɛ. Hwɛ sɛnea ɛyɛ awerɛhow sɛ awofo ma sika a wobenya ho hia wɔn sen ɔdɔ a wobenya ama wɔn ho wɔn ho anaa “tema” biara a ɛsɛ sɛ wonya ma wɔn mma no!—2 Timoteo 3:1-3.\nSɛ́ nnipa no, ɛsɛ sɛ yɛne Onyankopɔn nya abusuabɔ nso. (Mateo 5:3) Enti, awofo a wɔn ani kũ wɔn mma ho no yɛ nea wobetumi biara de di wɔn asɛyɛde a Onyankopɔn de ahyɛ wɔn nsa sɛ wɔnkyerɛkyerɛ wɔn mma ma wonhu Nyankopɔn, n’atirimpɔw, ne ne gyinapɛn no ho dwuma.—Efesofo 6:4.\n“YƐN YAM A, ANKA WƆANSI SAA GYINAE NO”\nAiren, a ɔtenaa Philippines ka sɛ, “Me na meyɛ panyin wɔ mmeawa baasa mu, na bere a Maame retu kwan akɔ Europa no, na madi mfe akron. Ɔhyɛɛ yɛn bɔ sɛ, ɔbɛma yɛanya aduanpa adi, yɛbɛkɔ sukuu pa, na yɛanya ofie pa atena mu. Meda so ara kae da a ɔkɔe no. Ɔyɛɛ me atuu na ɔka kyerɛɛ me sɛ menhwɛ me nuanom nkumaa, Rhea ne Shullamite so. Misui nna bebree.\n“Mfe anan akyi no, Paapa kɔkaa Maame ho. Bere a Paapa wɔ yɛn nkyɛn no, mebɔɔ mmɔden sɛ medi n’akyi baabiara a ɔbɛkɔ. Bere a ɔne yɛn dii nkra no, me ne me nuanom nkumaa no soo ne mu ara kosii sɛ ɔforo bɔs no. Saa bere yi nso, misui nna pii, a na wɔpata me a ɛmpata.”\nShullamite, a ɔyɛ mmofra baasa no mu akumaa no kae sɛ: “Sɛ mɛka a, bere a Airen dii mfe akron no, ɔbɛyɛɛ me maame. Mede me haw nyinaa kɔɔ ne nkyɛn, na ɔkyerɛɛ me sɛnea mesi me nneɛma, mesiesie me mpa, ne nneɛma pii. Sɛ yɛn awofo frɛ yɛn wɔ telefon so a, ɛtɔ da bi a mebɔ mmɔden sɛ mɛka sɛnea mete nka no akyerɛ wɔn, nanso na mintumi nkyerɛkyerɛ nsɛm mu yiye. Minnye nni sɛ na bere nyinaa wɔte me ase.\n“Ɛyɛ a, nkurɔfo taa bisa me sɛ m’ani gyina m’awofo anaa. Ɛba saa a, mibua wɔn sɛ, ‘Yiw.’ Nanso nokwasɛm ne sɛ, na menkae me maame yiye. Ɔretu kwan no, na madi mfe anan, enti na ɛnhaw me pii sɛ onni hɔ.”\nAiren ka sɛ, “Midii mfe 16 no, afei me ne me nuanom no kɔkaa yɛn awofo ho. M’ani gyei yiye! Nanso yeduu hɔ no, mihui sɛ, yɛn ntam abusuabɔ asɛe ma obiara nam ne kwan.”\nRhea toa so sɛ: “Ná menka me haw nkyerɛ obiara. Ná mefɛre ade paa, na na ɛyɛ den ma me sɛ mɛda ɔdɔ adi akyerɛ afoforo. Wɔ Philippines no, na yɛne yɛn wɔfa ne yɛn sewaa a wɔwɔ mma baasa no na ɛte. Ɛwom sɛ yɛn abusuafo no hwɛɛ yɛn so yiye de, nanso ɔbaatan na onim nea ne mma bedi.”\nAiren de n’asɛm no baa awiei sɛ: “Bere a yɛn abusua no di hia no, yɛn ho ankyerɛ yɛn—yɛanni kɔm da. Nanso bere a yɛn awofo gyaw yɛn hɔ no, me ne me nuanom no huu amane. Yɛn abusua no asan aka abom bɛyɛ mfe anum ni de, nanso mfe pii a yɛn mu tetewee no apira yɛn. Yenim sɛ yɛn awofo dɔ yɛn de, nanso yɛn yam a, anka wɔansi saa gyinae no.”\nAbusua A Biakoyɛ Wom—Ehia Koraa Sen Sika\nEbia ɛsono sɛnea nnipa a wodi atutena no mu biara nsɛm te de, nanso wɔn mu pii hyia tebea koro no ara sɛnea yehui wɔ George, Rachel, ne Patricia a yɛadi kan aka wɔn ho asɛm no mu no. Sɛ ɔwofo bi tu kwan anaa ɔwarefo bi tu kwan gyaw ne hokafo hɔ a, ɛhaw abusua no nyinaa, na ebetumi agye mfe pii ansa na wɔatumi aka abom bio sɛ abusua. George ne n’abusua no fam no, egyee wɔn bɛboro mfe anan.\nRachel faa wimhyɛn san kɔɔ Philippines kɔfaa ne babea a na ɔne no atetew mu bɛyɛ mfe anum no. Patricia koduu Spain no, na ne babea no da ne nsa so. Patricia ka sɛ, “M’abusua a mewɔ nyinaa ni, enti mebɔ mmɔden sɛ mɛhwɛ no yiye.”\nƐmfa ho ankonamyɛ, sikasɛm mu ahokyere, ne anigyina a wɔn a wotu bata no pii fa mu no, womia wɔn ani sɛ wɔbɛtena ɔman foforo a wɔakɔ so no mu. Wɔsɛe sika ne bere pii wɔ akwantu no ho ma enti sɛ nneɛma ankɔ yiye a, esiane sɛ wɔmpɛ sɛ wokogye animguase nti, wɔn mu kakraa bi pɛ na wonya akokoduru san kɔ wɔn akyi.\nObi a onyaa akokoduru saa ne Allan, a ofi Philippines no. Onyaa adwuma a sika wom wɔ Spain, nanso asram 18 akyi no, ɔsan n’akyi baa fie. Ɔka sɛ, “M’ani gyinaa me yere ne me babea kumaa no dodo. Misii gyinae sɛ merenkodi paa wɔ amannɔne bio gye sɛ me ne m’abusua no nyinaa na yɛretu akɔ. Na saa na akyiri yi, yɛyɛe. Abusua ho hia koraa sen sika.”\nPatricia behui sɛ biribi foforo nso wɔ hɔ a ɛho hia koraa sen sika. Ɔfaa “Apam Foforo,” anaa Kristofo Hela Kyerɛwsɛm no biako hyɛɛ ne ho kɔɔ Spain. Ɔka sɛ, “Ná mibu nhoma no sɛ tumi bi wom. Afei me ne ɔbea bi a ɔyɛ Yehowa Ɔdansefo hyiae. Bere bi a atwam no, na mempɛ sɛ me ne ɔsom yi mufo bɛkasa koraa. Enti mibisaa Ɔdansefo no nsɛm pii sɛnea ɛbɛyɛ a menya ne gyidi no ho asɛm aka. Nanso, amma no saa, mmom ɔde Bible no buaa me nsɛmmisa no nyinaa.”\nNea Patricia suae no ma obehui sɛ anigye ne anidaso a obi benya bere nyinaa no nnyina beae a ɔte anaa sika a ɔwɔ so, na mmom egyina nimdeɛ a obenya afa Onyankopɔn ne n’atirimpɔw a ɔwɔ ma yɛn no so. (Yohane 17:3) Nneɛma a Patricia suae no bi ne sɛ, nokware Nyankopɔn no wɔ din—Yehowa. (Dwom 83:18) Ɔsan nso kenkan wɔ Bible mu sɛ, ɛrenkyɛ Onyankopɔn nam Yesu Kristo so bɛma n’Ahenni no ayi ohia nyinaa afi hɔ. (Daniel 7:13, 14) Dwom 72:12, 14 ka sɛ, ‘[Yesu] begye ohiani a osu frɛ no, ne mmɔborɔni ne nea onni boafo nso. Obegye wɔn kra afi nhyɛso ne atirimɔdensɛm mu.’\nDɛn nti na wunnye bere mfa nhwehwɛ Bible no mu? Saa nhoma a wɔde Onyankopɔn nyansa kyerɛwee yi betumi aboa wo ma woahu nea ehia paa wɔ asetena mu, na woasisi gyinae pa, na wode anigye ne anidaso agyina sɔhwɛ biara a ebia worehyia seesei no ano.—Mmebusɛm 2:6-9, 20, 21.\nText Baabi a wubetumi atwe nneɛma akenkan NYAN! February 2013 | Wɔn a Wotu Bata—Nea Wɔhwɛ Kwan ne Nea Esi Ankasa


Onyankopɔn Frɛɛ No “M’adamfo”—Yesaia 41:8 | Adesua\nYehowa Frɛɛ No “M’adamfo”\nSuasua Yehowa Nnamfo\nDi Yehowa Nokware\nSuasua Yehowa Asomfo Anokwafo\nASETENAM NSƐM Yehowa Ama Asi Me Yiye Wɔ Ne Som Mu\nKɔ So Fa Anigye Som Yehowa\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Western) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Hmong (White) Iban Igbo Isoko Italian Karen (S'gaw) Kazakh Kikaonde Kikongo Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mende Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\nƆwɛn-Aban—Nea Adesua Nsɛm Wom | February 2016\n“Israel, woyɛ m’akoa; Yakob, wo na mapaw wo, m’adamfo Abraham aseni.”—YESAIA 41:8.\nNNWOM: 91, 22\nƆkwan bɛn so na nimdeɛ ne osuahu a Abraham nyae no hyɛɛ ne gyidi den?\nDɛn na Abraham yɛe de hyɛɛ ɔne Onyankopɔn adamfofa mu den?\nWobɛyɛ dɛn asuasua Abraham na woahyɛ wo ne Yehowa adamfofa mu den?\n1, 2. (a) Yɛyɛ dɛn hu sɛ nnipa betumi afa Onyankopɔn adamfo? (b) Dɛn na yebesusuw ho wɔ adesua yi mu?\nEFI da a wɔbɛwo yɛn kosi da a yebewu no, nea yehia ne ɔdɔ. Ɛnyɛ ɔbarima ne ɔbaa ntam dɔ nko ara na nnipa hia, mmom ehia sɛ wɔdodɔ wɔn ho na wonya nnamfo pa nso. Nea yehia paa ne sɛ Yehowa bɛdɔ yɛn. Esiane sɛ Onyankopɔn yɛ ade nyinaa so tumfoɔ na yɛrentumi mfa yɛn ani nhu no nti, nnipa pii susuw sɛ yɛrentumi ne Onyankopɔn mfa adamfo ma ɛnyɛ yiye. Nanso, yenim sɛ yebetumi ne no afa adamfo!\n2 Bible ma yehu sɛ nnipa bi tumi faa Onyankopɔn adamfo. Ɛsɛ sɛ yesuasua nea wɔyɛe no. Adɛn ntia? Efisɛ ade a ɛho hia paa a yebetumi de asi yɛn ani so wɔ abrabɔ mu ne sɛ yɛne Onyankopɔn bɛfa adamfo. Enti momma yɛnhwɛ nea Abraham yɛe na yensuasua no. (Kenkan Yakobo 2:23.) Ɛyɛɛ dɛn na ɔbɛyɛɛ Onyankopɔn adamfo? Ná Abraham ne Onyankopɔn adamfofa no gyina gyidi so, na Bible frɛ no wɔn a “wɔwɔ gyidi nyinaa agya.” (Romafo 4:11) Bere a woresusuw nea Abraham yɛe ho no, bisa wo ho sɛ, ‘Mɛyɛ dɛn asuasua Abraham gyidi na mama me ne Yehowa adamfofa mu ayɛ den?’\nƐYƐƐ DƐN NA ABRAHAM BƐYƐƐ ONYANKOPƆN ADAMFO?\n3, 4. (a) Gyidi ho sɔhwɛ a ɛyɛ den paa bɛn na ɛbɛyɛ sɛ Abraham hyiae? (b) Adɛn nti na na Abraham pɛ sɛ ɔde Isak bɔ afɔre?\n3 Wo deɛ hwɛ Abraham a wadi bɛyɛ mfe 125 a ɔde nkakrankakra reforo bepɔw.  (Hwɛ awiei asɛm no.) Ná ne ba Isak a wadi mfe 25 no di n’akyi. Nnyina a wɔde rekɔbɔ afɔre sõ Isak, na Abraham kura sekan ne nneɛma a ɔde bɛsɔ ogya. Ɛbɛyɛ sɛ saa akwantu no ne akwantu a ɛyɛɛ den paa maa Abraham. Ɛwom sɛ na wabɔ akwakoraa deɛ, nanso na ɔda so ara wɔ ahoɔden. Nea ɛmaa saa akwantu no yɛɛ den maa no ne sɛ, na Yehowa aka akyerɛ no sɛ ɔmfa ne ba no nkɔbɔ afɔre!—Genesis 22:1-8.\nƐnyɛ sɛ Abraham fitii prɛko pɛ na otiee Onyankopɔn\n4 Ɛbɛyɛ sɛ eyi ne gyidi ho sɔhwɛ a ɛyɛ den paa a Abraham hyiae. Ebinom ka sɛ esiane sɛ Onyankopɔn tirim yɛ den nti na ɔka kyerɛɛ Abraham sɛ ɔmfa ne ba no mmɔ afɔre. Afoforo nso ka sɛ na Abraham nnɔ ne ba no nti na ɔpenee so sɛ ɔde no bɛbɔ afɔre no. Gyidi a nkurɔfo nni nti na wɔkeka nsɛm a ɛte saa. Afei nso, wonnim nea gyidi kyerɛ ankasa, na wonnim sɛnea ɛyɛ adwuma. (1 Korintofo 2:14-16) Nanso, ɛnyɛ sɛ Abraham fitii prɛko pɛ na otiee Onyankopɔn. Gyidi amapa a na ɔwɔ nti na otiee Onyankopɔn. Ná onim sɛ Yehowa renka sɛ ɔnyɛ biribi a ebepira no. Ná Abraham nim sɛ, sɛ otie Yehowa a, Yehowa behyira ɔne ne dɔba no. Ɛyɛɛ dɛn na Abraham nyaa gyidi a ɛyɛ den saa? Onyaa nimdeɛ ne osuahu.\n5. Ɛyɛɛ dɛn na Abraham huu Yehowa, na nea osuae no kaa no sɛn?\n5 Nimdeɛ. Abraham tenaa kurow bi a wɔfrɛ no Ur mu. Ná nnipa a wɔwɔ hɔ no som abosom, na na ne papa nso som bi. (Yosua 24:2) Enti ɛyɛɛ dɛn na Abraham huu Yehowa? Bible ma yehu sɛ na Noa ba Sem yɛ Abraham busuani. Sem tenaa ase kosii sɛ Abraham dii bɛyɛ mfe 150. Ná Sem gyidi sõ paa, na ɛbɛyɛ sɛ ɔkaa Yehowa ho asɛm kyerɛɛ n’abusuafo. Yɛrentumi nsi no pi deɛ, nanso ebetumi aba sɛ saa kwan yi so na Abraham suaa Yehowa ho ade. Ade a Abraham suae no ma ɔbɛdɔɔ Yehowa, na ɛboaa no maa onyaa gyidi.\n6, 7. Ɔkwan bɛn so na osuahu a Abraham nyae no hyɛɛ ne gyidi den?\n6 Osuahu. Ɛyɛɛ dɛn na Abraham nyaa osuahu a ɛhyɛɛ ne gyidi den wɔ Yehowa mu? Ebinom ka sɛ, nea wodwinnwen ho no, ɛno na ɛkanyan wo ma woyɛ biribi. Nea Abraham sua faa Onyankopɔn ho no kaa ne koma, na ɛmaa no nyaa obu a emu dɔ maa “Ɔsorosoroni Yehowa Nyankopɔn, ɔsoro ne asase Bɔfo, no.” (Genesis 14:22) Bible ka obu a emu dɔ saa ho asɛm sɛ ɛyɛ “nyamesuro.” (Hebrifo 5:7) Ehia sɛ yenya nyamesuro ansa na yɛatumi ne Onyankopɔn afa adamfo. (Dwom 25:14) Osuro a ɛte saa na ɛkaa Abraham ma otiee Yehowa.\n7 Onyankopɔn ka kyerɛɛ Abraham ne Sara sɛ wontu mfi Ur nkɔ ɔman foforo so. Saa bere no, na wɔn mfe akɔ anim, na na wɔbɛtena ntamadan mu wɔn nkwa nna a aka nyinaa. Ná Abraham nim sɛ obehyia asiane pii deɛ, nanso na wasi ne bo sɛ obetie Yehowa. Osetie a ɔyɛe nti, Onyankopɔn hyiraa no, na ɔbɔɔ ne ho ban. Ɛho nhwɛso ni. Mmere bi wɔfaa Abraham yere Sara hoɔfɛfo no fii ne nkyɛn. Anka wɔrepɛ Abraham nso akum no, nanso Yehowa nam anwonwakwan so bɔɔ Abraham ne Sara nyinaa ho ban. (Genesis 12:10-20; 20:2-7, 10-12, 17, 18) Saa osuahu ahorow a Abraham nyae no hyɛɛ ne gyidi den.\n8. Yɛbɛyɛ dɛn anya nimdeɛ ne osuahu a ɛbɛma yɛne Yehowa adamfofa mu ayɛ den?\n8 Yebetumi ne Yehowa afa adamfo? Aane, yebetumi! Ɛsɛ sɛ yesua Yehowa ho ade te sɛ Abraham. Yɛn nso yebetumi anya nimdeɛ ne osuahu a ɛte saa. Ɛnnɛ, yɛwɔ nimdeɛ ne osuahu pii sen Abraham. (Daniel 12:4; Romafo 11:33) “Ɔsoro ne asase Bɔfo” no ho nsɛm pii wɔ Bible mu. Nea yesua no ma yɛdɔ Yehowa, na ɛboa yɛn ma yenya obu a emu dɔ ma no. Ɔdɔ ne obu a yɛwɔ ma Onyankopɔn no ka yɛn ma yetie no. Sɛ yetie no a, yebehu sɛ ɔbɔ yɛn ho ban na ohyira yɛn. Eyi ma yenya osuahu a ɛhyɛ yɛn gyidi den. Sɛ yeyi yɛn yam som Yehowa a, yebenya akomatɔyam, asomdwoe, ne anigye. (Dwom 34:8; Mmebusɛm 10:22) Sɛ yɛkɔ so nya nimdeɛ ne osuahu a, yɛne n’adamfofa mu bɛkɔ so ayɛ den.\nNEA ƐMAA ABRAHAM KƆƆ SO YƐƐ ONYANKOPƆN ADAMFO\n9, 10. (a) Dɛn na ɛma adamfofa mu yɛ den? (b) Dɛn na ɛma yehu sɛ Abraham antoto ɔne Yehowa adamfofa ase?\n9 Yebetumi de adamfofa atoto agyapade a ɛsom bo ho. (Kenkan Mmebusɛm 17:17.) Ɛnte sɛ kuku a ɛyɛ fɛ a yɛde nhwiren hyɛ mu siesie dan mu. Mmom, ɛte sɛ nhwiren a ɛyɛ fɛ a ehia sɛ yegugu so nsu ma enyin frɔmfrɔm. Saa ara na Abraham antoto ɔne Yehowa adamfofa ase. Dɛn na ɔyɛe?\nAdamfofa te sɛ nhwiren a ɛyɛ fɛ a ehia sɛ yegugu so nsu ma enyin frɔmfrɔm\n10 Abraham kɔɔ so suroo Onyankopɔn na otiee no. Bere a ɔne n’abusua ne ne nkoa tu kɔɔ Kanaan no, ɔmaa Yehowa kɔɔ so kyerɛɛ no kwan ma osisii gyinae akɛse ne nketewa. Aka afe baako ma wɔawo Isak, bere a na Abraham adi mfe 99 no, Yehowa ka kyerɛɛ no sɛ ontwa mmarima a wɔwɔ ne fie nyinaa twetia. Abraham gyee Yehowa akyinnye anaa ɔde biribi yii ne ho ano sɛ ɔrentumi nyɛ nea Yehowa aka no anaa? Dabi, ɔde ne ho too Yehowa so, na “saa da no” ara ɔyɛɛ nea Yehowa kae no.—Genesis 17:10-14, 23.\n11. Adɛn nti na na Sodom ne Gomora ho asɛm haw Abraham, na dɛn na Yehowa yɛ de boaa no?\n11 Esiane sɛ na Abraham tie Yehowa wɔ nneɛma nketenkete mu mpo nti, ɛmaa wɔn adamfofa mu yɛɛ den. Ohui sɛ na obetumi ne Yehowa abɔ biribiara ho nkɔmmɔ; ná nsɛm a ɛkyere n’adwene mpo ka ho. Ɛho nhwɛso ni. Bere a Yehowa ka kyerɛɛ Abraham sɛ ɔrebɛsɛe Sodom ne Gomora no, ɛhaw Abraham. Adɛn ntia? Ná osuro sɛ anhwɛ a na Yehowa akunkum apapafo afra abɔnefo. Ɛbɛyɛ sɛ na ɔredwen ne wɔfaase Lot ne n’abusua a wɔte Sodom no ho. Abraham de ne ho too Yehowa, “asase nyinaa temmufo no” so. Enti ɔkaa nea ɛhaw no ho asɛm kyerɛɛ Yehowa ahobrɛase mu. Yehowa nyaa n’adamfo no ho abotare, na ɔmaa ohui sɛ ɔyɛ mmɔborɔhunufo. Yehowa ka kyerɛɛ no sɛ, bere biara a ɔde atemmu bɛba no, ɔhwehwɛ apapafo gye wɔn nkwa.—Genesis 18:22-33.\n12, 13. (a) Sɛn na nimdeɛ ne osuahu a Abraham nyae no boaa no akyiri yi? (b) Dɛn na ɛkyerɛ sɛ na Abraham wɔ Yehowa mu gyidi?\n12 Eyi ma yehu sɛ nimdeɛ ne osuahu a Abraham nyae no boaa no maa ɔkɔɔ so ne Yehowa faa adamfo a emu yɛ den. Akyiri yi, bere a Yehowa ka kyerɛɛ Abraham sɛ ɔmfa ne ba no mmɔ afɔre no, na onim sɛ Yehowa wɔ abotare, ɔwɔ mmɔborɔhunu, ɔyɛ ɔnokwafo, na wabɔ ne ho ban bere nyinaa. Ná Abraham gye di paa sɛ Yehowa nsesa mmɛyɛɛ otirimɔdenfo prɛko pɛ! Adɛn nti na yɛreka saa?\n13 Ansa na Abraham regyaw ne nkoa no hɔ no, ɔkae sɛ: “Mo ne afurum no ntwɛn wɔ ha, na me ne abarimaa no rekɔ yɛn anim kakra akɔsom na yɛasan aba mo nkyɛn.” (Genesis 22:5) Ná Abraham kyerɛ sɛn? Ná Abraham nim sɛ ɔde Isak rekɔbɔ afɔre, enti bere a ɔkaa sɛ ɔbɛsan ne no aba no, na ɔredi atoro anaa? Dabi. Bible ka sɛ na Abraham nim sɛ, sɛ Isak wu mpo a, Yehowa betumi anyan no. (Kenkan Hebrifo 11:19.) Ɛmfa ho sɛ na Abraham ne Sara anyinyin no, na Abraham nim sɛ Yehowa ama no tumi ama wawo ba. (Hebrifo 11:11, 12, 18) Enti ohuu sɛ biribiara nso Yehowa yɛ. Ná Abraham nnim nea ebesi saa da no. Nanso na Abraham gye di sɛ Yehowa betumi anyan Isak na ama Onyankopɔn bɔhyɛ nyinaa abam. Ɛno nti na Bible frɛ Abraham sɛ wɔn a “wɔwɔ gyidi nyinaa agya” no.\nNá Abraham gye di sɛ Yehowa betumi anyan Isak na ama Onyankopɔn bɔhyɛ nyinaa abam\n14. Nsɛnnennen bɛn na worehyia wɔ Yehowa som mu, na sɛn na nea Abraham yɛe no betumi aboa wo?\n14 Ɛnnɛ, Yehowa nka nkyerɛ yɛn sɛ yɛmfa yɛn mma mmɔ afɔre, nanso ɔka kyerɛ yɛn sɛ yenni n’ahyɛde so. Ɛtɔ mmere bi a, ebia yɛrente nea enti a ɛsɛ sɛ yedi Yehowa ahyɛde so anaa ebia ɛbɛyɛ den ama yɛn sɛ yebedi so. Ɛyɛ a wote nka saa? Ebinom wɔ hɔ a, asɛnka adwuma no yɛ den ma wɔn. Ebia wɔfɛre ade, na ɛyɛ den ma wɔn sɛ wɔne nkurɔfo a wonnim wɔn bɛkasa. Afoforo nso suro sɛ nkurɔfo behu sɛ wɔyɛ soronko wɔ adwuma mu anaa sukuu mu. (Exodus 23:2; 1 Tesalonikafo 2:2) Sɛ ɛba sɛ ɛsɛ sɛ woyɛ biribi a ɛyɛ den a, dwinnwen gyidi ne akokoduru a Abraham daa no adi no ho. Sɛ yedwinnwen nea mmarima ne mmea anokwafo yɛe ho a, ebetumi akanyan yɛn ma yɛasuasua wɔn na yɛabɛn yɛn Adamfo Yehowa paa.—Hebrifo 12:1, 2.\nABRAHAM NE YEHOWA ADAMFOFA\nBERE A NA WƆTE UR\nAbraham ne Sara huu Yehowa na wɔsom no\nAbraham tiee Onyankopɔn na otu fii Ur\nBERE A WƆNAM KWAN SO REKƆ KANAAN\nYehowa bɔɔ Abraham ne Sara ho ban wɔ wɔn akwantu mu\nAbraham yɛɛ osetie na otwaa mmarima a wɔwɔ n’abusua mu nyinaa twetia\nNá Sodom ho asɛm haw Abraham; Yehowa nyaa abotare tiee no\nYehowa maa Abraham ne Sara woo ba\nAbraham nyaa gyidi, na na ɔpɛ sɛ ɔde Isak bɔ afɔre\nAbraham wui, na na “wanyin abɔ akora a ne nna amee no”\nADAMFOFA A NHYIRA WOM\n15. Adɛn nti na yebetumi aka sɛ Abraham annu ne ho da sɛ otiee Yehowa biribiara mu?\n15 Abraham nuu ne ho sɛ odii Yehowa ahyɛde so anaa? Bible ka sɛ Abraham wui no, “na wanyin abɔ akora a ne nna amee no.” (Genesis 25:8) Bere a Abraham dii mfe 175 no, na obetumi adwinnwen ne nkwa nna a ɔde atena ase nyinaa ho na wanya akomatɔyam sɛ ɔbɔɔ ne bra yiye. Adɛn ntia? Efisɛ ɔmaa ɔne Yehowa adamfofa ho hiaa no sen biribi foforo biara. Nanso, sɛ Bible ka sɛ na Abraham “abɔ akora a ne nna amee no” a, ɛnkyerɛ sɛ na ne kɔn nnɔ sɛ ɔbɛtena ase bio daakye.\n16. Sɛ Abraham ba Paradise a, anigye bɛn na obenya?\n16 Bible ka sɛ na Abraham retwɛn “kurow a ɛwɔ fapem ankasa a ne kyekyefo ne ne yɛfo ne Onyankopɔn.” (Hebrifo 11:10) Ná Abraham gye di sɛ da koro obehu saa kurow no; Onyankopɔn Ahenni a ɛredi asase so. Obehu nso ampa! Wo deɛ, hwɛ sɛnea Abraham ani begye sɛ ɔbɛtena paradise asase so na ɔne Onyankopɔn akɔ so afa adamfo! N’ani begye sɛ obehu sɛ gyidi a ɔdaa no adi no aboa Onyankopɔn asomfo mfe mpempem pii! Sɛ Abraham ba Paradise a, obehu sɛ afɔre a ɔbɔe wɔ Bepɔw Moria so no gyina hɔ ma biribi kɛse a na ɛbɛba daakye. (Hebrifo 11:19) Afei nso obehu sɛ yaw a ɔfaa mu bere a ɔyɛɛ sɛ ɔde ne ba Isak rebɔ afɔre no aboa anokwafo ɔpempem pii. Eyi ama wɔahu sɛnea Yehowa tee nka bere a ɔde ne Ba Yesu Kristo maa adesamma sɛ agyede no. (Yohane 3:16) Nea Abraham yɛe no aboa yɛn nyinaa ma yɛanya anisɔ kɛse ama agyede no. Ɛno ne ɔdɔ a ɛsen biara a Yehowa ada no adi!\n17. Dɛn na woasi wo bo sɛ wobɛyɛ, na dɛn na yebesua wɔ adesua a edi hɔ no mu?\n17 Momma yɛn mu biara nsi ne bo sɛ obesuasua Abraham gyidi. Yɛn nso, ehia sɛ yenya nimdeɛ ne osuahu. Sɛ yɛkɔ so sua Yehowa ho ade na yetie no a, obehyira yɛn na wabɔ yɛn ho ban. (Kenkan Hebrifo 6:10-12.) Momma Yehowa nyɛ yɛn Adamfo daa daa! Adesua a edi hɔ no, yɛbɛhwɛ anokwafo mmiɛnsa a wɔn nso bɛyɛɛ Onyankopɔn nnamfo.\n^  (nkyekyɛm 3) Kan no, na wɔfrɛ Abraham ne Sara sɛ Abram ne Sarai. Nanso adesua yi mu deɛ, yɛde edin a akyiri yi Yehowa de maa wɔn no na ɛbɛyɛ adwuma.\nSɛ yɛpɛ sɛ yɛne Onyankopɔn fa adamfo a, ɛsɛ sɛ yehu no yiye. Sɛ yɛkɔ so sua ne ho ade a, yebenya ɔdɔ ne obu kɛse ama no. Eyi bɛkanyan yɛn ma yɛde yɛn ho ato no so na yɛatie no. Sɛ yɛkɔ so hyɛ yɛne Yehowa adamfofa mu den a, yɛbɛyɛ n’adamfo daa\nƆWƐN-ABAN—NEA ADESUA NSƐM WOM February 2016


1 Mose 3 ASCB – 1 Mose 3 AKCB | Biblica\n1 Mose 3 ASCB – 1 Mose 3 AKCB\nBɔne A Adam Yɛe Ne Akyi Asɛm\n1Na ɔwɔ yɛ ɔdaadaafo wɔ wuram mmoadoma a Awurade Nyankopɔn abɔ wɔn no nyinaa mu. Ɔwɔ no kɔɔ ɔbea no nkyɛn kobisaa no se, “Enti ɛyɛ ampa ara sɛ, Onyankopɔn se, ‘Munnni turo yi mu aduaba biara?’ ”\n2Ɔbea no buaa ɔwɔ se, “Yetumi di nnua a ɛwɔ turo yi mu no so aduaba biara, 3nanso Onyankopɔn kae se, ‘Ɛnsɛ sɛ yedi dua a esi turo no mfimfini no so aduaba, na ɛnsɛ sɛ yɛde yɛn nsa mpo ka, anyɛ saa a yebewu.’ ”\n4Na ɔwɔ no ka kyerɛɛ ɔbea no se, “Morenwuwu. 5Mmom, Onyankopɔn nim sɛ, da a mubedi no ara pɛ, mo ani bɛba mo ho so, ama moayɛ sɛ Onyankopɔn, na moahu papa ne bɔne.”\n6Bere a ɔbea no huu sɛ dua a esi mfimfini no so aba no wodi a, ɛbɛyɛ yie, na ɛyɛ akɔnnɔ, na afei ɛtew ani no, ɔtew bi dii, de bi maa ne kunu a na ɔne no wɔ hɔ no, maa ɔno nso dii. 7Wodi wiee no, wɔn baanu ani baa wɔn ho so, na wohuu sɛ wɔn nyinaa da adagyaw. Enti wɔkekaa nhaban sisii anim, de kataa wɔn adagyaw so.\n8Da no anwummere, wɔtee Awurade Nyankopɔn nka sɛ ɔnam turo no mu; enti Adam ne ne yere Hawa de wɔn ho kosiee nnua a ɛwɔ turo mu hɔ no mu sɛnea Awurade Nyankopɔn renhu wɔn. 9Na Awurade Nyankopɔn frɛɛ Adam bisaa no se, “Mowɔ he?”\n10Adam buae se, “Metee wo nka wɔ turo no mu hɔ, nanso na misuro, efisɛ na meda adagyaw nti mekɔtɛwee.”\n11Na Onyankopɔn bisaa no se, “Hena na ɔka kyerɛɛ wo se na woda adagyaw? Woadi dua a meka kyerɛɛ wo se nni so aba no bi ana?”\n12Adam kae se, “Yiw, nanso ɔbea no a wode no maa me sɛ me ne no ntena no na ɔde aduaba a ɔtew fii dua no so no brɛɛ me maa midii.”\n13Enti Awurade Nyankopɔn bisaa ɔbea no se, “Dɛn na woayɛ yi?”\nƆbea no buae se, “Ɔwɔ no na ɔdaadaa me ma midii.”\n14Enti Awurade Nyankopɔn ka kyerɛɛ ɔwɔ no se, “Esiane saa ade a woayɛ yi nti,\n“Wɔadome wo wɔ mmoa\nnyinaa ne nkekaboa mu.\nna wo nkwanna\nnyinaa woadi mfutuma.\nwo ne ɔbea no\nne wʼasefo ne nʼasefo ntam.\nƆno na ɔbɛbɔ wo ti,\n16Afei, Awurade Nyankopɔn ka kyerɛɛ ɔbea no nso se,\n“Wobɛte ɔyaw pa ara wɔ wʼawo mu;\nɔyaw mu na wobɛwo mma.\nEyi nyinaa akyi no,\nwʼani begyina wo kunu na obedi wo so.”\n17Onyankopɔn ka kyerɛɛ Adam nso se, “Esiane sɛ wutiee wo yere asɛm, na wudii dua a mehyɛɛ wo se, ‘nni so aba no’ nti,\nna ɔbrɛ ne ɔhaw mu na wubedidi so\nwo nkwanna nyinaa.\n18Ebefifi nsɔe ne nkyɛkyerɛ\nama wo na woadi wuram nhaban.\n19Wubesiam wʼanim fifiri\nansa na woanya aduan adi,\nkosi sɛ wubewu akɔ dɔte mu,\nefisɛ dɔte no mu na menwen wo fii;\nna dɔte mu na wobɛsan akɔ.”\n20Adam too ne yere no din Hawa, efisɛ ɔno na ɔbɛyɛ ateasefo nyinaa na.\n21Awurade Nyankopɔn de aboa nhoma yɛɛ ntade maa Adam ne ne yere Hawa de kataa wɔn ho. 22Awurade Nyankopɔn kae se, “Afei, onipa no abɛyɛ sɛ yɛn ara a, wahu papa ne bɔne. Ɛnsɛ sɛ yɛma no kwan na ɔteɛ ne nsa kɔtew nkwa dua no so aba no bi di, na ɔtena ase afebɔɔ.” 23Enti Awurade Nyankopɔn pam no fii Eden turo no mu sɛ ɔnkɔyɛ adwuma wɔ asase a wɔnwenee no fii mu no so. 24Ɔpam onipa no, ɔde Kerubim ne afoa a ɛdɛw twaa ne ho fa baabiara no sii Eden turo no apuei fam sɛ ɛnwɛn ɔkwan a ɛkɔ nkwa dua no ho no.\nAKCB : 1 Mose 3


Sɛ worepɛ afotu a wode begyina awerɛhodi ano a, ebia wubenya bebree, na ebi bɛyɛ papa asen bi. Ebia nea enti a ɛte saa ne sɛ, sɛnea yɛadi kan aka no ɛsono sɛnea obiara di n’awerɛhow. Afotu a ɛbɛboa asomasi no, ebia ɛremmoa ɔbenten.\nƐno mpo no, afotusɛm pɔtee bi wɔ hɔ a ebinom de ayɛ adwuma ama aboa wɔn. Saa afotusɛm yi ara bi na abenfo taa de ma nnipa a wɔredi awerɛhow, nanso yɛreka pa ara a, saa afotusɛm yi nyinaa wɔ Bible mu. Bible yɛ nhoma a wɔkyerɛwee akyɛ, ɛka nyansasɛm, na emu nsɛm ntwam da.\n1: SƐ W’ABUSUAFO NE WO NNAMFO REBOA WO A, GYE TOM\nAbenfo bi kyerɛ sɛ, wei ne ade titiriw pa ara a ebetumi aboa obi ma wagyina awerɛhodi ano. Nanso ɛtɔ da a, ebia wobɛpɛ sɛ wotew wo ho fi afoforo ho. Ebi mpo a, wɔn a wɔpɛ sɛ wɔboa wo no, wɔn ho betumi ayɛ wo ahi. Sɛ wote nka saa a, ɛnyɛ nwonwa.\nƐnsɛ sɛ wunya adwene sɛ kyenkyen ara a bere nyinaa ɛsɛ sɛ nnipa wɔ wo ho. Sɛ afoforo ba wo nkyɛn nso a, ɛnsɛ sɛ wopam wɔn. Ade yi, ebia daakye bi wubehia wɔn mmoa. Ma afoforo nhu nea wuhia mprempren ne nea wunhia.\nHu bere a wo ne afoforo bɛbɔ, ne bere a wobɛpɛ sɛ wo nko ara tena wo baabi.\nBIBLE MU ASƐM: “Baanu ye sen obiakofo . . . Sɛ obiako hwe ase a, nea ɔka ne ho no bɛma no so.”—Ɔsɛnkafo 4:9, 10.\n2: HWƐ W’ADIDI YIYE, NA GYE BERE TEƐTEƐ W’APƆW MU\nSɛ wo biribi wu na wudi aduan a ahoɔden wom a, ɛbɛboa ma w’adwinnwen so atew. Bɔ mmɔden sɛ wubedi nnuaba ahorow, atosode, ne aduan a srade nnim pii.\nNom nsu pii ne anonne afoforo a ahoɔden wom.\nSɛ wo kɔn nnɔ aduan a, ɛnde di aduan kakraa bi, nanso mma bere pii ntwam ansa na woadidi bio. Wubetumi nso abisa wo dɔkota ma wakyerɛ wo nnuru a nnuannuru wom. *\nSɛ wonantew ntɛmntɛm anaa woyɛ nneɛma foforo de teɛteɛ w’apɔw mu a, ɛbɛtew awerɛhow ne ɛyawdi so. Apɔwmuteɛteɛ betumi aboa wo ma woanya bere de asusuw nsakrae a aba w’asetenam no ho, anaa ebetumi ama woayi w’adwene afi ɛyawdi no so kakra.\nBIBLE MU ASƐM: “Onipa biara ntan n’ankasa honam da; mmom no ɔyɛn no na n’ani kũ ho.”—Efesofo 5:29.\n3: GYE BERE DA YIYE\nNna ho hia pa ara, titiriw bere a obi biribi awu, efisɛ sɛ obi biribi wu a, ɛma otumi brɛ pa ara.\nHwɛ nsã ne kɔfe dodow a wonom no yiye pa ara, efisɛ ebetumi asɛe wo nna.\nBIBLE MU ASƐM: “Ɔhome nsa mã ye sen ɔbrɛ ne adehunu nsa mã abien akyidi.”—Ɔsɛnkafo 4:6.\n4: HU SƐ ƐSONO SƐNEA OBIARA TE\nGye tom sɛ ɛsono sɛnea obiara di n’awerɛhow. Ne nyinaa mu no, ɛsɛ sɛ wuhu nea woyɛ a ɛbɛboa wo.\nNnipa bebree ahu sɛ, sɛ wɔda sɛnea wɔte nka no adi kyerɛ afoforo a, ɛno na ɛboa wɔn ma wotumi di awerɛhow no so. Afoforo nso de, wɔmpɛ sɛ wɔbɛda wɔn awerɛhow no adi akyerɛ afoforo. Nanso emu nea ɛbɛboa pa ara de, ɛsono nea abenfo pii aka wɔ ho. Sɛ ɛho hia sɛ woka sɛnea wote nka no kyerɛ obi nanso ɛyɛ den ma wo a, wubetumi ayɛ no nkakrankakra. Mfiase no, wubetumi aka ho asɛm kakra akyerɛ w’adamfo bi a wugye no di pa ara.\nEbinom ahu sɛ, sɛ wosu a, ɛno na ɛboa wɔn ma wotumi di wɔn awerɛhow no so. Afoforo nso de, sɛ wɔansu ahe biara mpo a, wotumi gyina awerɛhow no ano.\nBIBLE MU ASƐM: “Obiara nim ne haw ne ne yaw.”—2 Beresosɛm 6:29.\n5: NYƐ NNEƐMA A EBEPIRA WO\nEbinom wɔ hɔ a, sɛ wɔn biribi wu a, wɔnom nsã bebree, wɔnom nnubɔne, anaa wɔhyɛ wɔn ho nom nnuru bi de dwudwo ɛyaw no ano. Sɛ woyɛ nneɛma saa de dwudwo wo yaw no ano a, ebepira wo. Ahotɔ biara a wubenya afi mu no, ɛbɛyɛ bere tiaa bi, na ɛrenkyɛ ɛde ɔhaw akɛse bɛbrɛ wo. Sɛ adwinnwen hyɛ wo so a, fa akwan foforo a ɛrempira wo so dwudwo wo ho.\nBIBLE MU ASƐM: ‘Momma yɛnhohoro yɛn ho mfi efĩ nyinaa ho.’—2 Korintofo 7:1.\n6: FA WO BERE DI DWUMA YIYE\nNnipa pii ahu sɛ, sɛ wɔde bere kakra di awerɛhow (kyerɛ sɛ wodi yaw, na wodwinnwen nea wɔbɛyɛ de adi ɛyaw no so) na wogye bere nso sesa mu kakra (kyerɛ sɛ wɔyɛ nneɛma foforo de yi wɔn adwene fi awerɛhow no so) a, ɛboa wɔn.\nWubetumi ayɛ nneɛma bi ama w’adwene afi ɛyaw no so. Ebi ne sɛ wubesua ade foforo bi yɛ, wobɛyɛ nneɛma bi agyigye w’ani, wobɛfa nnamfo foforo, anaa wobɛhyɛ abusuabɔ a ɛda wo ne wo nnamfo ntam no mu den.\nBere rekɔ so no, ebia nneɛma bɛsesa. Ebia wubehu sɛ afei de, wunnya bere pii mfa nni awerɛhow, na mmom wotaa yɛ nneɛma pii de yi w’adwene fi ɛyaw no so. Sɛ ɛba saa a, ɛkyerɛ sɛ wo ho retɔ wo.\nBIBLE MU ASƐM: “Biribiara wɔ ne bere a wɔahyɛ ato hɔ, . . . osũ wɔ ne bere, na ɔserew nso wɔ ne bere; benabɔ wɔ ne bere, na ahuruhuruw nso wɔ ne bere.”—Ɔsɛnkafo 3:1, 4.\n7: NEA WOYƐ DAA NO, NNYAE YƐ\nSɛ ɛbɛyɛ yiye a, nneɛma a woyɛ no daa no, san fi ase ntɛm ara.\nSɛ wokɔ so yɛ nneɛma a woyɛ no daa, te sɛ nna a wobɛda, adwuma a wobɛkɔ, ne nea ɛkeka ho a, ebetumi ama woasan asi wo dedaw mu.\nSɛ wode wo bere yɛ nneɛma a mfaso wɔ so a, ebetumi aboa ama ɛyaw no so atew.\nBIBLE MU ASƐM: “N’adwene renkɔ ne nkwa nna so pii, efisɛ nokware Nyankopɔn de ahyɛ n’adwenem sɛ n’ani nnye ne komam.”—Ɔsɛnkafo 5:20.\n8: MPERE WO HO NSISI GYINAE AKƐSE ANIM ANIM YI ARA\nWɔn a wɔpere wɔn ho sisi gyinae akɛse wɔ wɔn dɔfo bi wu akyi pɛɛ no, akyiri yi wonu wɔn ho.\nSɛ ɛbɛyɛ yiye a, ma bere bi a ɛfata ntwam ansa na woatu afi baabi a wowɔ, woasesa w’adwuma, anaa woayiyi wo dɔfo a wawu no nneɛma atow agu.\nBIBLE MU ASƐM: “Nsiyɛfo nhyehyɛe de mfaso ba, na obiara a ɔpere ne ho de, ohia na ebehia no.”—Mmebusɛm 21:5.\n9: KAE WO DƆFO A WAWU NO\nWɔn a wɔn dɔfo awu no, wɔn mu pii ahu sɛ mfaso wɔ so sɛ wɔbɛyɛ nneɛma a ɛbɛma woakɔ so akae nea wawu no.\nWoyɛ nea edidi so yi a ebetumi akyekye wo werɛ: Pɛ nhoma bi na kyerɛw nsɛm bi a wopɛ sɛ wokae fa nea wawu no ho, anaa boaboa mfoni ne nneɛma foforo bi ano ma ɛnkae wo nea wawu no.\nNneɛma bi a ɛbɛma woakae nea wawu no ho nsɛmpa no, kora so, na akyiri yi woyɛ krado a na woahwɛ mu.\nBIBLE MU ASƐM: “Monkae tete.”—Deuteronomium 32:7.\n10: ƐYƐ A SESA MU KAKRA\nWubetumi atu kwan kakra.\nSɛ worentumi ntu kwan a, ebia wubetumi de da koro anaa nnanu ayɛ nneɛma foforo bi a ɛbɛma w’ani agye. Ebi ne sɛ wubetu mpase, wobɛkɔ akɔsra baabi a wɔkora tete nneɛma so, wobɛkɔ akɔhwehwɛ mmeae foforo, anaa wobɛfa kurom kakra.\nNea woyɛ daa no, sɛ wosesa mu kakraa bi mpo a ebetumi aboa wo ma woagyina w’awerɛhodi no ano.\nBIBLE MU ASƐM: “Mommra mmɛsen nkɔhyɛ baabi nhome kakra.”—Marko 6:31.\n11: BOA AFOFORO\nKae sɛ bere biara a wobɛboa afoforo no, na woreyɛ biribi a ɛbɛma w’ani agye.\nWubetumi afi ase aboa wɔn a wo dɔfo no wu aka wɔn no. Ebi ne wo nnamfo anaa w’abusuafo a ebia wohia ɔwerɛkyekyefo.\nSɛ woboa afoforo na wokyekye wɔn werɛ a, ebetumi ama woasan anya anigye ne akomatɔyam a wuhia no.\nBIBLE MU ASƐM: “Ɔma mu wɔ anigye pii sen ogye.”—Asomafo Nnwuma 20:35.\n12: NNEƐMA A WODE DI KAN WƆ W’ASETENAM NO, SAN HWƐ NO BIO\nSɛ wo dɔfo bi wu a, awerɛhodi no betumi ama woasusuw nea ehia pa ara wɔ asetenam no ho.\nSaa bere yi a woahwere wo dɔfo no, fa hokwan no susuw sɛnea wo nso worebɔ wo bra no ho.\nSɛ ɛho hia a, yɛ nsakrae wɔ nea wode di kan wɔ asetenam no mu.\nBIBLE MU ASƐM: “Awerɛhow fie kɔ ye sen apontow fie kɔ, efisɛ ɛno ne adesamma nyinaa awiei; na ɔteasefo de bɛhyɛ ne komam.”—Ɔsɛnkafo 7:2.\nSƐNEA WUBEGYINA AWERƐHOW ANO| YƐABƆ NO MUA\nDi aduan a ahoɔden wom, nom nsu pii, na teɛteɛ w’apɔw mu sɛnea ɛsɛ.\nHu sɛ, sɛ wo biribi wu ma enti wobrɛ a, ebehia sɛ woda yiye na ama woatumi anya ahoɔden.\nƐsono sɛnea obiara di awerɛhow, enti hu nea woyɛ a ɛbɛboa wo.\nNnom nsã bebree, nnom nnubɔne, na nhyɛ wo ho nnom nnuru ahorow bi, efisɛ ɔhaw a ɛde bɛbrɛ wo no dɔɔso sen ahotɔ a ɛbɛma woanya.\nSɛ wudi awerɛhow kakra a, na woapɛ bere kakra nso ne afoforo abɔ anaa woagye w’ani.\nSɛ wokɔ so yɛ nneɛma pa a woyɛ no daa no a, ebetumi ama woasan asi wo dedaw mu.\nSɛ ɛbɛyɛ yiye a, ma afe anaa nea ɛboro saa ntwam ansa na woasisi gyinae akɛse, anyɛ saa a, wubenu wo ho akyiri yi.\nPɛ nhoma bi na kyerɛw nsɛm bi a wopɛ sɛ wokae fa nea wawu no ho, anaa boaboa mfoni ne nneɛma foforo bi ano ma ɛnkae wo nea wawu no.\nNea woyɛ daa no, pɛ bere sesa mu kakra—sɛ ɛyɛ da koro anaa nea ennu saa mpo a, eye.\nBoa wɔn a wohia mmoa, te sɛ wɔn a wo dɔfo no wu aka wɔn no, na ɛbɛma woasan anya akomatɔyam.\nSaa bere yi a woahwere wo dɔfo no, fa hokwan no susuw nea ehia pa ara wɔ asetenam no ho, na sɛ ɛho hia a, yɛ nsakrae wɔ nea wode di kan wɔ asetenam no mu.\nNokwasɛm ne sɛ, biribiara nni hɔ a ebetumi atu ɛyaw a worefa mu no ase koraa. Nanso wɔn a wɔn dɔfo bi awu no, wɔn mu pii betumi adi adanse sɛ, bere a wɔyɛɛ nneɛma pɔtee bi te sɛ nea yɛaka ho asɛm wɔ ɔfã yi mu no, ɛboaa wɔn ma wonyaa awerɛkyekye. Ɛwom, nneɛma a wubetumi ayɛ de atew awerɛhodi so no, ɛnyɛ ne nyinaa na yɛaka ho asɛm wɔ ha. Nanso sɛ wode afotusɛm ahorow yi bi yɛ adwuma a, wubehu sɛ anyɛ yiye koraa no, ɛbɛma woanya ahotɔ bi.\n^ nky. 13 Nyan! nkamfo ayaresa pɔtee bi nkyerɛ.\nBible betumi ama obi a ne dɔfo awu no anya mmoa a eye sen biara.\nShare Share Sɛnea Wubegyina Awerɛhow Ano—Nea Wubetumi Ayɛ Nnɛ\nMɛyɛ Dɛn Agyina M’awerɛhow No Ano?\nWobɛyɛ Dɛn Anya Awerɛkyekye?\nƐboa Ma Yegyina Ɔhaw Ano


1 Paulo a wɔnam Onyankopɔn pɛ+ so afrɛ no sɛ ɔmmɛyɛ Yesu Kristo somafo,+ ne yɛn nua Sostene+ 2 de kɔma Onyankopɔn asafo a ɛwɔ Korinto.+ Merekyerɛw abrɛ mo a wɔatew mo ho+ wɔ Kristo Yesu mu, afrɛ mo sɛ mommɛyɛ akronkronfo,+ ne wɔn a wɔrebɔ Awurade Yesu Kristo, yɛne wɔn nyinaa Wura,+ no din+ wɔ baabiara no: 3 Adom+ ne asomdwoe+ a efi yɛn Agya Onyankopɔn ne Awurade Yesu Kristo hɔ nka mo.+ 4 Onyankopɔn adom+ a wɔde ama mo Kristo Yesu mu+ no nti, daa meda Onyankopɔn ase ma mo, 5 efisɛ moanya mo ho ade nyinaa mu+ wɔ ne mu, kasa ne nimdeɛ nyinaa mu;+ 6 na Kristo ho adanse+ no atim mo mu, 7 enti ɛnkaa mo akyɛde+ biara, bere a moretwɛn yɛn Awurade Yesu Kristo adiyi+ denneennen no. 8 Ɔno nso bɛma mo ase atim+ akosi awiei, na wɔannya mo ho asɛm+ biara yɛn Awurade Yesu Kristo+ da no.+ 9 Onyankopɔn yɛ ɔnokwafo,+ nea wafrɛ mo kɔ ne Ba a ɔyɛ yɛn Awurade Yesu Kristo ayɔnkofa+ mu no. 10 Afei anuanom, mitu mo fo+ yɛn Awurade Yesu Kristo din+ mu sɛ mo nyinaa nyɛ nokoro,+ na mommma mpaapaemu+ mmma mo mu, na mmom monka mmom denneennen, adwenkoro ne nsusuwii koro mu.+ 11 Me nuanom, asɛm no ne sɛ, Kloe fiefo abeyi me asotiw+ wɔ mo ho sɛ akasakasa wɔ mo mu. 12 Nea mekyerɛ ne sɛ mo mu biara ka sɛ: “Meyɛ Paulo dea,” “Me de, meyɛ Apolo dea,”+ “Me de, meyɛ Kefa dea,” “Me de, meyɛ Kristo dea.” 13 Kristo mu apaapae.+ So Paulo na wɔsɛn no maa mo? Anaasɛ Paulo din mu na wɔbɔɔ mo asu?+ 14 Meda Onyankopɔn ase sɛ mammɔ mo mu biara asu, gye Krispo+ ne Gaio,+ 15 na obi anka sɛ mebɔɔ mo asu me din mu. 16 Yiw, afei nso mebɔɔ Stefana fiefo asu.+ Wɔn a aka no de, sɛ mebɔɔ wɔn mu bi asu a, minnim. 17 Efisɛ Kristo ansoma me+ sɛ menkɔbɔ asu, na mmom sɛ menkɔka asɛmpa no, ɛnyɛ kasa mu nyansa mu,+ na Kristo asɛndua no anyɛ kwa. 18 Na asɛndua no ho asɛm no yɛ nkwaseasɛm+ ma wɔn a wɔasi ɔsɛe kwan so,+ na yɛn a wɔregye yɛn nkwa+ no de, ɛyɛ Onyankopɔn tumi+ ma yɛn. 19 Efisɛ wɔakyerɛw sɛ: “Mɛma anyansafo nyansa asɛe,+ na mapia animdefo+ nimdeɛ ato nkyɛn.+ 20 Onyansafo wɔ he? Ɔkyerɛwfo+ wɔ he? Wiase+ yi mu okyinnyegyefo+ wɔ he? So Onyankopɔn nnan wiase nyansa nkwaseasɛm?+ 21 Na esiane sɛ Onyankopɔn nyansa mu no, wiase no amfa ne nyansa+ so anhu Onyankopɔn+ nti ɛsɔɔ Onyankopɔn ani sɛ ɔde asɛnka no mu nkwaseasɛm+ begye wɔn a wogye di no nkwa. 22 Yudafo bisa nsɛnkyerɛnne,+ na Helafo nso hwehwɛ nyansa;+ 23 na yɛn de, yɛka Kristo a wɔsɛn no+ no ho asɛm, nea ɛyɛ hintidua+ ma Yudafo ne nkwaseasɛm ma amanaman no;+ 24 nanso wɔn a wɔafrɛ wɔn, Yudafo ne Helafo nyinaa fam de, Kristo yɛ Onyankopɔn tumi+ ne Onyankopɔn nyansa.+ 25 Efisɛ Onyankopɔn nkwaseade wɔ nyansa kyɛn nnipa, na Onyankopɔn ade a ɛyɛ mmerɛw yɛ den kyɛn nnipa.+ 26 Anuanom, mo ara moahu wɔ mo frɛ mu sɛ ɛnyɛ honam fam anyansafo+ pii, na ɛnyɛ atumfoɔ+ anaa adehye pii na ɔfrɛɛ+ wɔn; 27 na mmom wiase nkwaseade+ na Onyankopɔn apaw sɛ ɔde bɛhyɛ anyansafo aniwu; na wiase ade a ɛyɛ mmerɛw na Onyankopɔn apaw sɛ ɔde bɛhyɛ nea ɛyɛ den no aniwu;+ 28 na Onyankopɔn apaw wiase nneɛma a ɛnsɛ hwee ne nea wobu no animtiaa, nneɛma a enni hɔ,+ sɛnea ɛbɛyɛ a obetu nea ɛwɔ hɔ agu,+ 29 na ɔhonam biara anhoahoa ne ho+ Onyankopɔn anim. 30 Na ne nti na mowɔ Kristo Yesu mu, nea wabɛyɛ Onyankopɔn nyansa+ ne trenee+ ne ahotew+ ne ahofadi a efi agyede+ mu ama yɛn no, 31 sɛnea ɛbɛyɛ na aba mu sɛnea wɔakyerɛw no sɛ: “Nea ɔhoahoa ne ho no, ma ɔnhoahoa ne ho Yehowa mu.”+


Gibeonfo yɛɛ wɔn ade nyansam de hwehwɛɛ asomdwoe (1-15)\nGibeonfo nnaadaa no ho daa hɔ (16-21)\nGibeonfo bɛkɔ anyina ne nsu (22-27)\n9 Bere a ahemfo a wɔwɔ Yordan atɔe fam+ no nyinaa tee nea asi no, wɔn a wɔwɔ bepɔw so, ne Sefela, ne Ɛpo Kɛse* no ano nyinaa+ ne Lebanon anim—Hitifo, Amorifo, Kaananfo, Perisifo, Hiwifo ne Yebusifo+— 2 kaa wɔn ho boom sɛ wɔne Yosua ne Israelfo no rebɛko.+ 3 Gibeonfo+ nso tee nea Yosua de yɛɛ Yeriko+ ne Ai+ no. 4 Enti wɔyɛɛ wɔn ade nyansam. Wɔfaa aduan a wobedi no kwan so guu nkotoku dedaw mu, na wɔde nsã nkotoku dedaw a apaapae a wɔapompam kaa ho de soasoaa wɔn mfurum. 5 Afei nso, wɔhyehyɛɛ mpaboa dedaw a wɔapompam ne ntaade a agow. Paanoo a wɔfae nyinaa nso, na akyenkyen, na na efurofurow. 6 Na wɔkɔɔ Yosua nkyɛn wɔ asoɛe hɔ wɔ Gilgal,+ na wɔka kyerɛɛ ɔne Israel mmarima no sɛ: “Yefi akyirikyiri na yɛaba. Yɛsrɛ mo, mo ne yɛn nyɛ apam.” 7 Ɛnna Israel mmarima no ka kyerɛɛ Hiwifo*+ no sɛ: “Ebia yɛn nkyɛn ha yi ara na mote. Enti ɛbɛyɛ dɛn na yɛne mo ayɛ apam?”+ 8 Na wɔka kyerɛɛ Yosua sɛ: “Yɛyɛ wo nkoa.” Ɛnna Yosua bisaa wɔn sɛ: “Moyɛ henanom, na mufi he?” 9 Wɔka kyerɛɛ no sɛ: “Yehowa wo Nyankopɔn din nti na wo nkoa fi akyirikyiri asaase bi so+ aba, efisɛ yɛate ne nka ne nea ɔyɛe wɔ Egypt nyinaa,+ 10 ne nea ɔde yɛɛ Amorifo ahemfo baanu a na wɔte Yordan agya* no nyinaa, Hesbon hene Sihon+ ne Basan hene Og+ a na ɔte Astarot no. 11 Enti yɛn mpanyimfo ne yɛn asaase no sofo nyinaa ka kyerɛɛ yɛn sɛ, ‘Momfa aduan a mubedi no kwan so nka mo ho ntu kwan nkohyia wɔn. Monka nkyerɛ wɔn sɛ: “Yɛbɛyɛ mo nkoa.+ Enti mo ne yɛn nyɛ apam.”’+ 12 Paanoo yi, ɛda a yɛrefi yɛn afi aba mo nkyɛn no, yɛfae sɛ yebedi no kwan so. Ná ɛyɛ hyew, nanso monhwɛ, seesei akyenkyen na efurofurow.+ 13 Nsã nkotoku yi nso, bere a yɛhyehyɛɛ no amaama no, na ɛyɛ foforo koraa, nanso seesei apaapae.+ Yɛn ntaade ne yɛn mpaboa nso, ɔkwan no tenten nti, atetew.” 14 Ɛnna Israel mmarima no faa wɔn aduan no bi hwɛe, nanso wɔammisa Yehowa anom asɛm.+ 15 Na Yosua ne wɔn dii no asomdwoe so,+ na ɔne wɔn yɛɛ apam sɛ wɔrenkum wɔn. Asafo no mu mpanyimfo nso kaa wɔn ntam sii asɛm no so.+ 16 Bere a wɔne wɔn yɛɛ apam no wiei no, nnansa akyi na wɔtee sɛ, sɛɛ na nkurɔfo no te bɛn wɔn; wɔte wɔn nkyɛn pɛɛ. 17 Afei Israelfo no sii kwan so, na da a ɛto so abiɛsa no, wokoduu nkurɔfo no nkurow mu. Ná wɔn nkurow no ne Gibeon+ ne Kefira ne Beerot ne Kiriat-Yearim.+ 18 Nanso Israelfo no amfa wɔn nsa anka wɔn, efisɛ na asafo no mu mpanyimfo de Israel Nyankopɔn Yehowa din aka wɔn ntam.+ Enti asafo no nyinaa fii ase nwiinwii tiaa mpanyimfo no. 19 Na mpanyimfo no nyinaa ka kyerɛɛ asafo no nyinaa sɛ: “Yɛde Israel Nyankopɔn Yehowa din aka wɔn ntam, enti yɛrentumi mfa yɛn nsa nka wɔn. 20 Nea yɛbɛyɛ ni: Yɛrenkum wɔn, na ntam a yɛaka wɔn no nti, Onyankopɔn abufuw amma yɛn so.”+ 21 Mpanyimfo no san kae sɛ: “Munnyaa wɔn mma wɔntena ase, nanso wɔbɛkɔ anyina* ne nsu ama asafo no nyinaa.” Saa na mpanyimfo no ka kyerɛɛ wɔn. 22 Afei Yosua frɛɛ wɔn ka kyerɛɛ wɔn sɛ: “Dɛn nti na modaadaa yɛn kae sɛ, ‘Yefi akyirikyiri baabi,’ bere a mote yɛn nkyɛn ha yi ara?+ 23 Efi nnɛ rekɔ, wɔadome mo.+ Mo nkwa nna nyinaa mobɛyɛ nkoa, na mobɛkɔ anyina ne nsu daa wɔ me Nyankopɔn fi.” 24 Ɛnna wɔka kyerɛɛ Yosua sɛ: “Asɛm no ne sɛ, wo nkoa tee no pefee sɛ Yehowa wo Nyankopɔn ka kyerɛɛ n’akoa Mose sɛ ɔmfa asaase yi nyinaa mma mo na monsɛe asaase no sofo nyinaa mfi mo anim.+ Mo nti, na yesuro sɛ yɛn nkwa* befi yɛn nsa.+ Ɛno nti na yɛyɛɛ saa no.+ 25 Seesei yɛwɔ mo nsam. Nea eye na ɛteɛ wɔ mo ani so biara momfa nyɛ yɛn.” 26 Na ɔyɛɛ wɔn saa; ogyee wɔn fii Israelfo no nsam, na wɔankum wɔn. 27 Nanso ɛda no, Yosua yɛɛ wɔn nnipa a wɔbɛkɔ anyina ne nsu ama asafo no+ ne Yehowa afɔremuka wɔ baabi a Onyankopɔn bɛpaw biara.+ Wɔyɛɛ saa de besi nnɛ.+\n^ Saa bere no, Hiwifo na na wɔte Gibeon.\n^ Anaa “wɔbɛkɔ akɔpɛ gya.”


Yɛaka Gail ho asɛm dedaw; yehui sɛ ne kunu Rob wu no yɛɛ no yaw paa, na na onnye nni sɛ ɛho asɛm betumi afi ne tirim da. Nanso ɔwɔ anidaso sɛ Onyankopɔn wiase foforo no mu no, obehu ne kunu no bio. Ɔka sɛ: “Kyerɛwsɛm a ɛda me koma so paa ne Adiyisɛm 21:3, 4.” Ɛka sɛ: “Onyankopɔn ankasa ne wɔn bɛtena. Na ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”\nGail ka sɛ: “Saa bɔhyɛ yi yɛ awerɛkyekyesɛm. Mehwɛ wɔn a wɔn biribi awu a wonni anidaso biara no a, na wɔn asɛm yɛ me mmɔbɔ paa.” Gail de nea wɔasua no rebɔ ne bra, na Onyankopɔn bɔhyɛ a ɛne sɛ bere bi bɛba a “owu nni hɔ bio” no, ɔde ne bere pii reka ho asɛm akyerɛ nkurɔfo.\nNá Hiob gye di paa sɛ ɔbɛtena ase bio\nAnhwɛ a, asɛm yi bɛyɛ wo nwonwa, nanso wo de ma yɛnhwɛ ɔbarima bi a wɔfrɛ no Hiob asɛm no. Ɔyare bi a emu yɛ den bɔɔ no. (Hiob 2:7) Ɛwom, na Hiob nyae a anka wawu, nanso na ɔwɔ gyidi wɔ Onyankopɔn mu sɛ, sɛ owu a, obetumi anyan no aba asase so bio. Enti ɔde ahotoso kae sɛ: “O sɛ wode me resie Adamoa mu ɛ . . . Wobɛfrɛ, na me nso megye wo so. Efisɛ w’ani begyina wo nsa ano adwuma.” (Hiob 14:13, 15) Ná Hiob gye di paa sɛ ne Nyankopɔn no bɛkae no na ɔde no aba nkwa mu bio.\nƐrenkyɛ, Onyankopɔn benyan Hiob ne nnipa mpempem pii a wɔawuwu no aba asase a adan paradise so. (Luka 23:42, 43) Wokenkan Asomafo Nnwuma 24:15 a, wubehu sɛ Bible ka sɛ bere bi bɛba a nnipa “bɛsɔre afi awufo mu.” Yesu nso kae sɛ: “Mommma eyi nnyɛ mo nwonwa, efisɛ dɔn no reba a wɔn a wɔwɔ nkae ada mu nyinaa bɛte ne nne na wɔafi adi.” (Yohane 5:28, 29) Hiob de n’ani behu sɛ saa bɔhyɛ yi aba mu, na obenya ne “mmeranteberem ahoɔden” bio ama ne honam ayɛ ‘frɔmfrɔm asen mmofra de.’ (Hiob 33:24, 25) Owusɔre a Onyankopɔn mmɔborɔhunu nti ɔde bɛba no, obiara a obenya mu gyidi no benya so mfaso.\nSɛ obi a wodɔ no paa awu ama woredi awerɛhow a, nea yɛaka wɔ ha yi remma awerɛhow no ntu nyera prɛko pɛ. Nanso, Onyankopɔn bɔhyɛ a ɛwɔ Bible mu no, sɛ wodwinnwen ho a, ɛbɛma woanya anidaso na ahyɛ wo den.—1 Tesalonikafo 4:13.\nWopɛ sɛ wuhu nsɛm pii a ebetumi ama woanya awerɛkyekye? Anaa wowɔ asɛmmisa bi te sɛ, “Adɛn nti na Onyankopɔn ama kwan ma bɔne ne amanehunu rekɔ so?” Ɛnde kɔ yɛn wɛbsaet wɔ jw.org na wubenya Bible ho mmuae a ɛtɔ asom na ebetumi akyekye wo werɛ.\nNnipa nwɔtwe a wɔnyaa owusureɛ no ho nsɛm wɔ Bible mu. Dɛn na wɔka fa tebea a awufo wom no ho?


Ná M’abrabɔ Sɛe Ara na Ɛresɛe\nƆwɛn-Aban | July 2015\nKENKAN WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Drehu Dutch Efik English Estonian Fijian Finnish French Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hmong (White) Hungarian Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Mambwe-Lungu Maya Moore Myanmar Ndebele Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Wallisian Wolaita Xhosa Yoruba Zande Zapotec (Isthmus) Zulu\nStephen McDowell anom asɛm\nAFE A WƆWOO NO: 1952\nƆMAN A ƆFIRI MU: UNITED STATES\nTEBEA A NA ƆWOM: NÁ ƆWƆ KÕKÕ BƆNE\nWɔtetee me wɔ Los Angeles, California, U.S.A. Ná nsɛmmɔnedifo ne wɔn a wɔnom nnubɔne ahyɛ baabi a yɛte no mã. M’awofo woo nsia, na me na metɔ so mmienu.\nMe maame tetee yɛn wɔ evangelical asɔre bi mu. Nanso, bere a menyinii kakra no, na mebu brabɔne sie. Na meka asɔre no nnwontofo kuo ho, enti sɛ ɛdu Kwasida a, na adagyew nnim koraa. Nanso nna a aka no deɛ, na ɛyɛ apontow, nnubɔnenom, ne ɔbrasɛe nko ara.\nNá mewɔ kõkõ bɔne, na na menko nni nkogu efisɛ biribiara a me nsa bɛsɔ mu no, na mede ko ntɔkwa. Nneɛma a mesuae wɔ asɔre no ammoa me koraa. Asɛm a na metaa ka ne sɛ, “Aweredi yɛ Awurade dea, na ɔnam me so na ɛbɛtɔ werɛ!” Afe 1965 kɔsi afe 1969 mu hɔ, bere a na mekɔ ntoaso sukuu no, m’ani bɛgyee amanyɔfo kuo bi a wɔfrɛ no Black Panthers ho. Ná kuo yi de anoɔden pere hwehwɛ ɔmanfo yiedie. Enti bere a na mewɔ sukuu no mede me ho kɔdɔm sukuufo kuo bi a ɛpere hwehwɛ asuafo no ahofadi. Atuateɛ deɛ, na yɛfa no kwa, enti sɛ yɛkeka yɛn ho a na wɔato sukuu no mu kakra.\nEsiane sɛ na m’ani gye basabasayɛ ho nti, ɛduu baabi no na atuateɛ no nko ara nso me. Enti mede m’ani sii nsɛmmɔnedi so. Nhwɛso bi ni: Bere bi, me ne me nnamfonom kɔhwɛɛ sini. Ná sini no fa ayayade a wɔde yɛɛ nkoa a wɔde wɔn firi Afrika baa United States no ho. Aninyanne a wɔde yɛɛ wɔn no hyɛɛ yɛn abufuo, enti ɛhɔ ara na yɛto hyɛɛ aborɔfo nkwadaa a na yɛne wɔn rehwɛ sini no so. Yɛamma no anso hɔ ara; yɛkɔɔ baabi a aborɔfo te kɔhwehwɛɛ nkurɔfo hwee wɔn.\nAka kakra ma madi mfe aduonu no, na awudisɛm deɛ me ne me nuanom fa no kwa. Yɛn nsɛmmɔnedi nti, na polisifo taa kyere yɛn. Ná me nua kumaa baako ka nsɛmmɔnedifo kuo bi ho, na me nso mekɔkaa ho. Ná m’abrabɔ sɛe ara na ɛresɛe.\nNá m’adamfo bi awofo yɛ Yehowa Adansefo. Wɔtoo nsa frɛɛ me sɛ memmra wɔn asafo nhyiam, na mepenee so kɔeɛ. Ɛda a ɛdi kan a mekɔɔ hɔ no, mehuu sɛ Yehowa Adansefo yɛ soronko. Ná obiara kura ne Bible, na sɛ wɔbɔ kyerɛwsɛm bi a na wɔabue di akenkan no akyi. Mmofra mpo maa ɔkasa wɔ nhyiam no ase! Bere a mehui sɛ Onyankopɔn din de Yehowa no, ɛkaa me koma paa, na mete sɛ wɔrebɔ a na m’ani agye. (Dwom 83:18) Ná asafo no mufo yɛ nnipa a wɔfiri aman ahorow so, nanso na wotumi hu sɛ nnipa mu nyiyim biara nni wɔn ntam.\nMfiase no, na mempɛ sɛ Adansefo no ne me bɛsua Bible, nanso na m’ani gye ho sɛ mɛkɔ wɔn nhyiam ahorow. Da koro anadwo bi, bere a na mewɔ Adansefo no nhyiam ase no, me nnamfonom kɔɔ kɔnsɛt. Wɔkɔe no, wɔde anoɔden pɛe sɛ wɔgye aberante bi atade nanso wamfa amma wɔn, enti wɔhwee no araa ma owui. Ade kyee no, wɔhoahoaa wɔn ho wɔ awudisɛm no ho. Na bere mpo a wɔredi wɔn asɛm wɔ asɛnnibea no, wɔanhu aniberesɛm a ɛwɔ nea wɔayɛ no mu. Wɔde wɔn mu pii kɔguu afiase wɔn nkwa nna nyinaa. Ne tiawa mu no, m’ani gyee yie sɛ saa anadwo no me ne wɔn ankɔ. Afei mesii gyinae sɛ mɛsesa m’abrabɔ, na mafiri aseɛ asua Bible.\nEsiane sɛ nnipa mu nyiyim abu so nti, nea mehunuiɛ wɔ Adansefo no ho no yɛɛ me nwonwa. Nhwɛso bi ni: Bere a buroni bi a ɔyɛ Ɔdansefo retu kwan akɔ amannɔne no, ɔde ne mma kɔgyaa abusua bi a wɔyɛ abibifo. Afei nso bere a aberante bi a ɔyɛ bibini repɛ baabi atena no, abusua bi a wɔyɛ aborɔfo gyee no tenaa wɔn fie. Mebɛhuu paa sɛ Yesu asɛm a ɛwɔ Yohane 13:35 no fa Yehowa Adansefo ho. Ɛhɔ ka sɛ: “Sɛ mododɔ mo ho a, ɛno na ɛbɛma nnipa nyinaa ahunu sɛ moyɛ m’asuafoɔ ampa.” Mehuu sɛ manya me nuanom ankasa!\nNea mesua fii Bible mu no maa mebɛhuu sɛ ɛho hia sɛ mesesa m’adwene. Ná ɛsɛ sɛ mesesa m’adwene na afei meyɛ nneɛma a ɛde asomdwoe ba, efisɛ ɛno na na ɛbɛma asi me yie. (Romafoɔ 12:2) Nkakrankakra menyaa nkɔso. Enti January 1974 mu no, mebɔɔ asu bɛyɛɛ Yehowa Dansefo.\nNá ɛsɛ sɛ mesesa m’adwene na afei meyɛ nneɛma a ɛde asomdwoe ba, efisɛ ɛno na na ɛbɛma asi me yie\nM’asubɔ akyi mpo no, na ɛsɛ sɛ mehwɛ yie wɔ me kõkõ bɔne no ho. Sɛ nhwɛso no, bere bi a mereyɛ afie afie asɛnka adwuma no, ɔkorɔmfo bi bɛwiaa me kar mu radio. Ɔhuu me ara pɛ na ɔsɔɔ mmirika mu; me nso mede guu no so. Bere a ɔhuu sɛ mereyɛ abɛn no no, ogyaa mu too hɔ dwaneeɛ. Mekaa nea ɛyɛe a me nsa kaa radio no kyerɛɛ wɔn a wɔka me ho no. Afei wɔn mu baako a ɔyɛ asafo mu panin bisaa me sɛ, “Stephen, sɛ wokyeree ɔkorɔmfo no a, anka dɛn na wobɛyɛ no?” Saa asɛmmisa no maa medwenee nneɛma ho, na ɛma mehuu sɛ ɛsɛ sɛ mekɔ so yɛ nneɛma a ɛde asomdwoe ba.\nOctober afe 1974 mu no, mefirii aseɛ de bere pii kaa asɛmpa no. Bosome biara, na mede nnɔnhwere 100 kyerɛkyerɛ afoforo Bible no. Akyiri yi, menyaa hokwan kɔyɛɛ adwuma wɔ Yehowa Adansefo adwumayɛbea no ti a ɛwɔ Brooklyn, New York no. Yareɛ bɔɔ me maame, enti wɔ afe 1978 mu no, mesan kɔɔ Los Angeles kɔhwɛɛ no. Mfe mmienu akyi no, mewaree me yere Aarhonda. Ɔboaa me paa ma yɛhwɛɛ me maame kɔsii sɛ Maame wui. Bere bi akyi no, me ne me yere Aarhonda kɔɔ Ɔwɛn Aban Gilead Bible Sukuu. Yɛwiee sukuu no, wɔde yɛn kɔɔ Panama, na ɛhɔ na yɛda so ara wɔ reyɛ asɛmpatrɛw adwuma no.\nƐfiri bere a mebɔɔ asu no, mahyia tebea ahorow a ɛhyɛ abufuo paa. Nanso mehu sɛ obi rehyɛ me abufuo a, ntɛm ara na matwe me ho anaa mefa ɔkwan foforo so di ho dwuma. Me yere ne nnipa pii akamfo me wɔ ɔkwan a mefa so di nsɛm a ɛte saa ho dwuma no ho. M’ankasa mpo me ho tumi yɛ me nwonwa! Merentumi nnye nsakrae a mayɛ no ho anuonyam mfa. Mmom no, megye di sɛ, ɛyɛ adanse a ɛkyerɛ sɛ Bible no tumi sesa nnipa.—Hebrifoɔ 4: 12.\nBible no aboa me ma manya mfaso wɔ asetenam, na akyerɛkyerɛ me ma mayɛ obi a ɔpɛ asomdwoe ankasa. Seesei menhwe nkurɔfo bio; mmom no, meboa wɔn ma wɔnya honhom fam ayaresa. Me ne obi a na ɔyɛ me tamfo wɔ ntoaso sukuu mu mpo suaa Bible! Ɔbɔɔ asu no, me ne no tenaa dan baako mu kakra. Ɛnnɛ yi nyinaa, yɛyɛ nnamfo a yɛbɔ kosua tafere. Seesei a merekasa yi, me ne me yere aboa nnipa bɛboro 80 ma wɔasua Bible abɛyɛ Yehowa Adansefo.\nMeda Yehowa ase paa sɛ wama m’asetena ayɛ nea mfaso wɔ so, na afei manya anigye wɔ me nuanom Kristofo mu.\nASƐM A ƐDA SO Dadwene Abu So wɔ Baabiara!\nASƐM A ƐDA SO Sikasɛm Ho Dadwene\nASƐM A ƐDA SO Abusua Ho Dadwene\nASƐM A ƐDA SO Asiane Ho Dadwene\nBIBLE TUMI SESA NNIPA Ná M’abrabɔ Sɛe Ara na Ɛresɛe\nEnti Yɛbɛtumi Ayɛ Nea Ɛsɔ Onyankopɔn Ani?\nText Baabi a wubetumi atwe nneɛma akenkan ƆWƐN-ABAN July 2015 | Sɛnea Wobɛdi Dadwene So\nAudio Baabi a wubetumi atwe nneɛma abɔ atie ƆWƐN-ABAN July 2015 | Sɛnea Wobɛdi Dadwene So\nJuly 2015 | Sɛnea Wobɛdi Dadwene So\nƆWƐN-ABAN July 2015 | Sɛnea Wobɛdi Dadwene So


Awo akyi ahodwira (1-8)\n12 Yehowa toaa so ka kyerɛɛ Mose sɛ: 2 “Ka kyerɛ Israelfo sɛ, ‘Sɛ ɔbea nyinsɛn* na ɔwo ɔbarima a, ne ho rentew nnanson, te sɛ bere a wayɛ bra a ne ho ntew no ara.+ 3 Ɛda a ɛto so awotwe no, ma wontwa abofra no twetia.*+ 4 Ma ɔntena fie nnafua 33 bio mfa ntew ne ho mfi ne mogya mu. Ɛnsɛ sɛ ɔde ne ho ka ade biara a ɛyɛ kronkron, na ɔrentumi mma baabi a ɛhɔ yɛ kronkron kosi sɛ nna a ɔde bedwira ne ho no bɛso. 5 “‘Sɛ ɔwo ɔbea a, ne ho rentew nnafua 14 te sɛ bere a wayɛ bra a ne ho ntew no ara. Ɛsɛ sɛ ɔtena fie nnafua 66 bio de tew ne ho fi ne mogya mu. 6 Sɛ ɔwo ɔbarima anaa ɔbea na sɛ nna a ɔde bedwira ne ho no ba awiei a, ɔde odwennini kumaa a wadi afe bɛbrɛ ɔsɔfo no ma ɔde abɔ ɔhyew afɔre+ ama no, na ɔde aborɔnoma ba anaa aburuburuw nso bɛba ama ɔde abɔ bɔne ho afɔre; ɔde eyinom nyinaa bɛbrɛ no wɔ ahyiae ntamadan no kwan ano. 7 Ɔsɔfo no de bɛba Yehowa anim na ɔde apata ama ɔbea no, na ne ho atew wɔ ne mogya mu. Eyi ne mmara a ɛwɔ hɔ ma ɔbea a ɔbɛwo ɔbarima anaa ɔbea no. 8 Na sɛ ne nsa anso oguan so a, ɛnde ɔmfa mmuruburuw abien anaa mmorɔnoma mma abien+ mmra, na wɔmfa baako mmɔ ɔhyew afɔre na wɔmfa baako nso mmɔ bɔne ho afɔre, na ɔsɔfo no mfa mpata mma no, sɛnea ɛbɛyɛ a ne ho bɛtew.’”\n^ Anaa “fa afuru.”\n^ Anaa “wontwa abofra no dua.”